**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2020, ημέρα Τετάρτη και ώρα 13.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις» (3η συνεδρίαση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Σενετάκης Μάξιμος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Μανωλάκος Νικόλαος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Μακρή Ζωή (Ζέττα), Μπουκώρος Χρήστος, Ρουσόπουλος Θεόδωρος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Δελής Ιωάννης, Χήτας Κωνσταντίνος και Αρσένης Ηλίας - Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις».

Πριν προχωρήσουμε στην κατ’ άρθρο συζήτηση, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Το λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ναι, επί της αρχής, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μωραΐτης.

**ΑΘΑΝΑΣΙΟΣ ΜΩΡΑΪΤΗΣ (Εισηγητής της Μειοψηφίας):** Επιφυλάσσομαι για την Ολομέλεια, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Επιφυλάσσομαι για την Ολομέλεια, κύριε Πρόεδρε.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Καταψηφίζουμε επί της αρχής, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Επιφυλάσσομαι για την Ολομέλεια, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ):** Καταψηφίζουμε, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις» γίνεται δεκτό επί της αρχής, κατά πλειοψηφία.

Το λόγο ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Κυρίες και κύριοι συνάδελφοι χθες ξεκινήσαμε με μία ευχάριστη είδηση, ήταν μια καλή μέρα. Ο Πρωθυπουργός με τη διαπραγμάτευση στην Ευρωπαϊκή Ένωση κατάφερε μια ιστορική συμφωνία, η οποία θα φέρει για τα επόμενα χρόνια στη χώρα μας πάνω από εβδομήντα δισεκατομμύρια δραχμές.

 Από χθες το απόγευμα η Τουρκία και ο Ερντογάν μετά την απόφαση για την μετατροπή της Αγίας Σοφίας σε τζαμί, αποφάσισαν να μεταφέρουν την ένταση στο Αιγαίο και στην Ανατολική Μεσόγειο στο Καστελόριζο. Οι στιγμές όπως αντιλαμβάνεστε όλοι, όπως αντιλαμβανόμαστε, είναι πάρα πολύ κρίσιμες, απαιτούν ψυχραιμία, νηφαλιότητα. Αυτή τη στιγμή πιστεύω πως κόμματα, πολίτες ανεξαρτήτως ιδεολογικών διαφορών πρέπει να είμαστε ενωμένοι, να στηρίζουμε την Κυβέρνηση και να έχουμε μεγάλη πίστη στις Ένοπλες Δυνάμεις για να προασπίσουμε και να υπερασπίσουμε τα κυριαρχικά μας δικαιώματα και να αντιμετωπίσουμε και αυτήν την μεγάλη κρίσιμη επίθεση που δέχεται η χώρα μας.

Κυρίες και κύριοι συνάδελφοι, το νομοσχέδιο που συζητάμε αυτές τις μέρες όπως έχουμε αναφέρει στοχεύει στην ενίσχυση της ελληνικής οικονομίας σε μία ιδιαίτερα δύσκολη στιγμή για τη χώρα, αλλά και για την παγκόσμια κοινότητα σε μία περίοδο, όπου οι επιπτώσεις της παγκόσμιας υγειονομικής κρίσης είναι πολύπλευρες και αναμενόμενο είναι ότι θα επηρεάσουν την οικονομία και σε όλους τους τομείς, αλλά και τους πολίτες.

 Με το νομοσχέδιο αυτό η Κυβέρνηση και το Υπουργείο Οικονομικών επιδιώκουν να δώσουν μία οικονομική ανάσα σε πολίτες και επιχειρήσεις, οι οποίοι επλήγησαν το προηγούμενο διάστημα από την πανδημία του κορονοϊού. Να διαμορφώσουν ένα ευνοϊκότερο οικονομικό και φορολογικό περιβάλλον τόσο για ιδιώτες όσο και για επιχειρήσεις και να δώσουν κίνητρα για προσέλκυση επενδύσεων.

Αναλυτικά, με το άρθρο 1 ενισχύεται το πλαίσιο εναλλακτικής φορολόγησης εισοδήματος αλλοδαπής προέλευσης. Πιο συγκεκριμένα δίνονται κίνητρα στα φυσικά πρόσωπα που θα επιλέξουν να μεταφέρουν τη φορολογική τους κατοικία από τη χώρα της αλλοδαπής στην Ελλάδα για να έχουν τη δυνατότητα να ενταχθούν σε μία ευνοϊκότερη εναλλακτική φορολόγηση με φορολογικό συντελεστή 7% για χρονικό διάστημα 15 ετών. Ταυτόχρονα, θα μπορούν να έχουν και απαλλαγή από την ειδική εισφορά αλληλεγγύης.

Στόχος του συγκεκριμένου άρθρου δεν είναι μόνο η φορολογική ελάφρυνση των συνταξιούχων από την αλλοδαπή, αλλά η προσέλκυση συνταξιούχων με υψηλά εισοδήματα από όλο τον κόσμο, οι οποίοι συνειδητά θα επιλέγουν να επιφέρουν την φορολογική τους έδρα στη χώρα και την αύξηση, βεβαίως, των εσόδων της χώρας.

 Με το άρθρο 2, οι μετοχές που θα παραχωρούνται άνευ ανταλλάγματος στους εργαζόμενους στα πλαίσια επίτευξης ενός στόχου δεν θα προσμετρώνται, πλέον, στο φορολογικό εισόδημα του εργαζόμενου. Η ρύθμιση αυτή έχει ως στόχο τόσο το όφελος των εργαζομένων, καθώς διευρύνονται οι απαλλαγές από τον υπολογισμό του εισοδήματός τους όσο και την παροχή κινήτρων προς τις επιχειρήσεις, ώστε να χρησιμοποιούν το μέτρο χορήγησης δωρεάν μετοχών ως μία μορφή επιβράβευσης προς τους εργαζόμενους.

Στα πλαίσια αυτά και με την ίδια λογική ορίζεται και η απαλλαγή μέχρι του ποσού 300 ευρώ των διατακτικών εσωτερικού τουρισμού από την φορολόγηση εισοδήματος μέτρο το οποίο έχει σαν στόχο να στηρίξει τον εσωτερικό τουρισμό, αλλά να βοηθήσει και τους εργαζόμενους να κάνουν τις διακοπές τους.

Με το άρθρο 3 επιδιώκεται η μεταρρύθμιση του φορολογικού πλαισίου που αφορά τον τρόπο φορολόγησης των μετοχών που δίνονται σε εργαζόμενους μέσω της φορολόγησης μόνο της υπεραξίας των μετοχών κατά 15%.

Στόχος της εν λόγω ρύθμισης είναι να καταστεί η δωρεάν παροχή μετοχών από τις επιχειρήσεις, ως ένα κίνητρο επιβράβευσης της αποτελεσματικότητας και της αποδοτικότητας των εργαζομένων, αλλά και προσέλκυσης στις επιχειρήσεις ικανών και με προσόντα εργαζομένων.

Επί του άρθρου 4 και λόγω της συνάφειας των ιδιοτήτων του αθλητή και του προπονητή, έρχεται η Κυβέρνηση να εξομοιώσει τη φορολόγηση των εισοδημάτων τους, όσον αφορά το σκέλος της μεταγραφής, ανανέωσης ή λήξης του συμβολαίου συνεργασίας με αθλητές και εταιρείες.

Με το άρθρο 5, η Κυβέρνηση στηρίζει εμπράκτως τις Ιερές Μονές του Αγίου Όρους τα εισοδήματα των οποίων προέρχονται κυρίως από εκμίσθωση ακινήτων, παρέχοντας τη δυνατότητα να εκπίπτουν πάσης φύσεως δαπάνες σε ποσοστό 100% από τα εισοδήματά τους από τα ακίνητα.

Με το άρθρο 6, το παρόν νομοσχέδιο καινοτομεί, καθώς για πρώτη φορά επεκτείνεται η απαλλαγή που ισχύει για τον φόρο κληρονομιάς της κινητής περιουσίας και στη φορολογία δωρεών, που αφορούν κινητά περιουσιακά στοιχεία σε Έλληνες υπηκόους που κατοικούν στο εξωτερικό για δέκα τουλάχιστον συναπτά έτη, με την προϋπόθεση αυτά να αποδεικνύεται ότι έχουν αποκτηθεί στο εξωτερικό. Η ρύθμιση αυτή κρίνεται σκόπιμη, προκειμένου να υπάρξει ενιαία αντιμετώπιση της κινητής περιουσίας των κατοίκων της αλλοδαπής είτε αυτή αποκτήθηκε λόγω θανάτου, είτε λόγω δωρεάς.

Με τις ρυθμίσεις του άρθρου 7, η Κυβέρνηση έχει διπλό στόχο. Την ενίσχυση των κινήτρων για αγορά πρώτης κατοικίας, αλλά κυριότερα τη στήριξη της ελληνικής οικογένειας και τη διευκόλυνση των νέων ανθρώπων για να αποκτήσουν πρώτη κατοικία, καθώς θεσπίζεται με το άρθρο αυτό το αφορολόγητο των χρηματικών δωρεών από τους γονείς προς τα παιδιά για αγορά πρώτης κατοικίας.

Με το άρθρο 8, η Κυβέρνηση, σταθερή στις δεσμεύσεις της, έρχεται να στηρίξει τους αγρότες και τους αλιείς παράκτιας αλιείας νομοθετώντας την απαλλαγή από το τέλος επιτηδεύματος, συμπεριλαμβάνοντας και τους αγρότες του κανονικού καθεστώτος, εφόσον βεβαίως έχουν περάσει πέντε χρόνια από την ένταξή τους στο καθεστώς αυτό. Αυτό είναι ένα άρθρο που αναγνωρίζει τη συμβολή του αγροτικού τομέα στην ενίσχυση του Ακαθάριστου Εθνικού Προϊόντος.

Στο άρθρο 9, έχουμε τροποποίηση των άρθρων 121 έως 123 του Εθνικού Τελωνειακού Κώδικα. Μία νομοθετική ρύθμιση η οποία εντάσσεται σε ένα ευρύτερο πλαίσιο κυβερνητικής πολιτικής, που αφορά την ανανέωση του υφιστάμενου στόλου αυτοκινήτων και την προώθηση μη ρυπογόνων οχημάτων νέας τεχνολογίας. Η επαναφορά της προοδευτικής χρέωσης, σε σχέση με την προηγούμενη κλιμακωτή που ίσχυε, είναι η μεγάλη καινοτομία της παρέμβασης αυτής.

Με τον προηγούμενο νόμο δύο ολόιδια αυτοκίνητα, με διαφορά μόνο ενός στοιχείου εξοπλισμού και σε αξία ενός ευρώ, μπορεί να είχαν διαφορά τέλους ταξινόμησης αρκετές χιλιάδες ευρώ.

Με τη ρύθμιση αυτή γίνεται ο νόμος και δικαιότερος, και αποδοτικότερος για τα έσοδα του κράτους, και συνταγματικός, αφού πληροί την αρχή της αναλογικότητας. Έτσι έχουμε μείωση του αναλογούντος τέλους ταξινόμησης για την πλειοψηφία των οχημάτων. Ανέφερε προηγουμένως ο εκπρόσωπος των εισαγωγέων στην συζήτηση των φορέων ότι τα αυτοκίνητα από 1.400 μέχρι 2.000 κυβικά ωφελούνται από την ρύθμιση, είναι τα αυτοκίνητα της μεσαίας τάξης. Βεβαίως, προβλέπεται και πλήρης απαλλαγή για τα ηλεκτροκίνητα αυτοκίνητα, μέτρο το οποίο ευνοεί την ταξινόμηση νεότερων αυτοκινήτων και την προστασία του περιβάλλοντος.

 Επιπλέον, καταργείται το «Ιστορικό Τέλος», ακούσαμε τον Πρόεδρο των Τελωνειακών να λέει, ότι οι διαφορές από την εφαρμογή του «Ιστορικού Τέλους» ήταν τεράστιες, αφού ένα αυτοκίνητο που με κανονικές συνθήκες θα είχε τέλος ταξινόμησης 150.000 € πλήρωνε 25.000 €, καταργείται και αυτή η ρύθμιση.

Επίσης, είναι πάρα πολύ σημαντική η μείωση των αυτοκινούμενων τροχόσπιτων κατά 75%, γιατί, ανοίγει μια νέα αγορά αυτοκινήτων στη χώρα μας που δεν υπήρχε. Συνήθως, αυτοκινούμενα τροχόσπιτα βλέπαμε κατά κανόνα από την Ιταλία , ήταν πολύ ακριβά για τον Έλληνα πολίτη. Σ’ αυτό το καθεστώς, κύριε Υπουργέ, θα έπρεπε ίσως, να ενταχθούν και τα ασθενοφόρα οχήματα, τα οποία αυτήν τη στιγμή ταξινομούνται ως επιβατικά αυτοκίνητα και επιβαρύνουν πάρα πολύ τον ιδιώτη επιχειρηματία.

Το άρθρο 10. Αφορά την απαλλαγή από Ειδικό Φόρο και Τέλος Ταξινόμησης εφοδίων πλοίων.

Με το άρθρο 11, κατατάσσονται στην χαμηλή δασμολογική κλάση τα μουσικά βιβλία, για να υπάρχει μία ίση μεταχείριση και να ενισχυθεί η μουσική παιδεία.

Με το άρθρο 12, μειώνεται στο 13% ο Φ.Π.Α των εισιτηρίων στα γήπεδα και έτσι ενισχύονται και οι ΠΑΕ και γίνεται πιο φθηνά για τον πολίτη τα εισιτήρια.

Το άρθρο 13, έχει νομοθετικές τακτοποιήσεις.

Το άρθρο 14, περιλαμβάνει ρυθμίσεις για όσους έχουν μεταφέρει ή θα μεταφέρουν τη φορολογική τους έδρα στην Ελλάδα.

Στο Δεύτερο Κεφάλαιο, με το άρθρο 16, η κυβέρνηση προβαίνει σε μία σημαντική παρέμβαση, η οποία αφορά τη σύσταση επιτροπής εξώδικης επίλυσης εκκρεμών φορολογικών διαφορών ενώπιον του Συμβουλίου της Επικρατείας και των τακτικών διοικητικών δικαστηρίων, με στόχο την ταχύτερη διεκπεραίωση και επίλυση των διαφορών αυτών. Ακούσαμε και τον εκπρόσωπο των Δικαστικών να συμφωνεί με αυτή τη διάταξη.

Με το άρθρο 17, ορίζεται η δυνατότητα αναδρομικής ισχύος των αποφάσεων προέγκρισης μεθοδολογίας ενδοομιλικής τιμολόγησης.

 Με το άρθρο 18, είναι μία ακόμα απόδειξη ότι η κυβέρνηση είναι δίπλα στην κοινωνία. Αναγνωρίζει τις ιδιαιτερότητες της περιόδου και μειώνει, και σε κάποιες περιπτώσεις μηδενίζει, την προκαταβολή φόρου εισοδήματος για το φορολογικό έτος 2019.

 Με το άρθρο 19, έχουμε προσθήκη εξουσιοδοτικής διάταξης για την τροποποίηση των προθεσμιών που προβλέπονται στο άρθρο 72.

 Στο δεύτερο σκέλος του νομοσχεδίου, ενσωματώνονται στο Ελληνικό Δίκαιο Οδηγίες, που αφορούν την επίλυση συνοριακών φορολογικών διαφορών εντός της Ένωσης. Ενσωματώνει Οδηγίες, που αφορούν τη διοικητική συνεργασία και η εφαρμογή αυτή αναμένεται να εξοπλίσει τη φορολογική διοίκηση με έγκαιρη πληροφόρηση και σχεδιασμό για τη χρήση σχημάτων δυνητικού επιθετικού φορολογικού σχεδιασμού με διασυνοριακό στοιχείο.

 Με τα άρθρα 56 έως 60. Ενσωματώνονται τα άρθρα 5 και 9 της Οδηγίας 1164/16 για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς.

 Με τις διατάξεις των άρθρων 61 έως 63. Ενσωματώνονται στο εσωτερικό μας δίκαιο οι διατάξεις του άρθρου 1, της Οδηγίας 1920/18 του Συμβουλίου, των οποίων η εφαρμογή είναι υποχρεωτική για τα κράτη μέλη 1/1/2020. Η εφαρμογή είναι αναγκαία για τη χώρα μας, προκειμένου η χώρα μας να εκπληρώσει τις υποχρεώσεις της για την εφαρμογή ενωσιακής νομοθεσίας στο εσωτερικό δίκαιο.

 Στα άρθρα 64 έως 65, ενσωματώνεται το δίκαιο της Οδηγίας 475/2019 του Συμβουλίου Ε.Ε., σχετικά με τα εδάφη του Καμπιόνε για τα ιταλικά ύδατα της λίμνης Λουγκάνο, τα οποία αποτελούν πλέον, τελωνειακό έδαφος, αφού μέχρι τώρα αποτελούσαν τρίτο έδαφος.

 Το άρθρο 66, τροποποιεί και οριοθετεί το πλαίσιο της λειτουργίας του Νομικού Συμβουλίου του Κράτους.

Με το άρθρο 67 ρυθμίζονται ζητήματα που αφορούν στη νομική εκπροσώπηση της Επιτροπής Ανταγωνισμού, αλλά και τις σχέσεις της με το Νομικό Συμβούλιο του Κράτους.

Με το άρθρο 68 προβλέπεται ρητά η υποχρέωση να συμπεριλαμβάνεται στην εισηγητική έκθεση του ετήσιου κρατικού προϋπολογισμού, ανάλυση ευαισθησίας των δημοσιονομικών στόχων ως προς τις μεταβολές των κύριων οικονομικών παραδοχών και ιδιαίτερα αυτών που αφορούν στους συντελεστές ανάπτυξης και τα επιτόκια.

Με το άρθρο 69, στηρίζονται οι Οργανισμοί Τοπικής Αυτοδιοίκησης που έχουν να κάνουν εξοφλήσεις ληξιπρόθεσμων υποχρεώσεων.

Με το άρθρο 70 - και προκειμένου να συμμετάσχει η χώρα μας στο Παγκόσμιο Ευρωπαϊκό Ταμείο Εγγυήσεων - είναι αναγκαία η τροποποίηση του άρθρου 91 του 4549, ώστε να είναι δυνατή η παροχή εγγύησης του ελληνικού δημοσίου διά της υπογραφής από τον Υπουργό Οικονομικών της σχετικής σύμβασης με την ευρωπαϊκή τράπεζα επενδύσεων.

Τα άρθρα 71 - 83 αφορούν στη συνεισφορά του δημοσίου για την αποπληρωμή δανείων με εμπράγματες εξασφαλίσεις στην κύρια κατοικία για δανειολήπτες που έχουν πληγεί από τις δυσμενείς συνέπειες του κορωνοϊού. Ένα από τα σημαντικότερα, ίσως, κεφάλαια του παρόντος νομοσχεδίου, είναι οι νομοθετικές ρυθμίσεις αυτών των άρθρων, οι οποίες συνοψίζονται στο πρόγραμμα «Γέφυρα», το οποίο αφορά στην προστασία της πρώτης κατοικίας. Πρόκειται για ένα πρόγραμμα το οποίο είναι σημαντικά διευρυμένο σε σχέση με το προηγούμενο πρόγραμμα της προηγούμενης κυβέρνησης, όχι μόνο ως προς το εύρος των δικαιούχων, αλλά ταυτόχρονα και ως προς το ύψος των ποσών που επιδοτούνται.

Πιο συγκεκριμένα με το πρόγραμμα «Γέφυρα» περιορίζεται ο κίνδυνος μιας νέας γενιάς κόκκινων δανείων λόγω της κρίσης που έφερε η πανδημία και βεβαίως, στηρίζονται και οι ευάλωτες κοινωνικές τάξεις. Καλλιεργείται κουλτούρα πληρωμών, υποστηρίζεται το σύνολο των δανειοληπτών και αποτρέπεται η κατάχρηση του νέου πλαισίου από στρατηγικούς κακοπληρωτές.

Κλείνοντας, κύριε πρόεδρε, στα άρθρα 84 - 86 ρυθμίζονται θέματα του Υπουργείου Οικονομικών όπως, η αύξηση των οργανικών θέσεων ειδικού προσωπικού και τα λοιπά και τέλος στα άρθρα 87 - 95 με τις προτεινόμενες διατάξεις, επιλύονται μεταξύ άλλων, χρονίζοντα ζητήματα που αφορούν στο καθεστώς διαχείρισης των εκκλησιαστικών νομικών προσώπων δημοσίου δικαίου σχετικά με το καθεστώς παραγραφής των χρηματικών απαιτήσεων και των οφειλών τους, καθώς και τη δυνατότητα του διακανονισμού των οφειλών τους.

Κλείνοντας, κύριε πρόεδρε, κυρίες και κύριοι συνάδελφοι, θα εκφράσω και πάλι τα συγχαρητήριά μου στο οικονομικό επιτελείο και την Κυβέρνηση, η οποία αποδεικνύεται και φαίνεται ότι αφουγκράζεται τα προβλήματα της κοινωνίας. Παρεμβαίνει και δείχνει εμπράκτως τη στήριξή της σε όλους όσους έχουν δοκιμαστεί από την κρίση της πανδημίας, η οποία είναι ακόμα εδώ παρούσα.

Μια Κυβέρνηση, με σχέδιο, στρατηγική και συνέπεια, που επιδιώκει ένα καλύτερο αύριο για όλους τους Έλληνες, για όλους τους πολίτες. Σας ευχαριστώ κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κύριος Μωραΐτης.

 **ΑΘΑΝΑΣΙΟΣ (Θάνος) ΜΩΡΑΪΤΗΣ (Εισηγητής της Μειοψηφίας):** Ευχαριστώ πολύ, κύριε πρόεδρε. Ο χρόνος μας είναι αρκετά λίγος, για να μπορέσουμε να τοποθετηθούμε σε 95 άρθρα του νομοσχεδίου, αλλά δεν μπορώ να μην κάνω μια αναφορά και να μην αρχίσω με αυτό, με την προχθεσινή απόφαση και βεβαίως με τις αναφορές του Πρωθυπουργού αλλά και του Υπουργού Οικονομικών εδώ χθες στην επιτροπή μας.

Πράγματι, με την χθεσινή απόφαση της ευρωπαϊκής ένωσης αναγνωρίζεται έμπρακτα η κρίσιμη στιγμή για την ένωση. Αναγνωρίζεται ότι η πανδημία φέρνει μια τεράστια κρίση στην ευρωπαϊκή αλλά και ελληνική οικονομία ήδη.

Αναγνωρίζεται όμως ταυτόχρονα, ότι τα στατιστικά της αλληλεγγύης των κρατών- μελών δεν επιφέρουν το καλύτερο αποτέλεσμα. Η σκληρή στάση των χωρών του Βορρά, αυτό πρέπει να το καταλάβουμε και να το κατανοήσουμε, δεν υπερνικήθηκε. Η εσωτερική κατανάλωση εντυπώσεων βεβαίως έρχεται πάλι να επιβεβαιώσει, ότι η Κυβέρνηση επενδύει σε ψέματα και χθες όλη τη μέρα ακούμε μια σειρά από πράγματα, που όχι δεν ευσταθούν, αλλά θα προσπαθήσω μέσα σε πολύ λίγο χρόνο να τα αναδείξω.

Επενδύει, λοιπόν, η Κυβέρνηση σε ψέμα. Ψέμα πρώτο. Η Ελλάδα νίκησε, ακούμε από χθες το πρωί και κέρδισε 72 δισεκατομμύρια. Κύριοι συνάδελφοι της Νέας Δημοκρατίας, κύριε Υπουργέ, νομίζετε και θεωρείτε ότι απευθύνεστε σε ιθαγενείς. Μας λέτε και τα είπε και ο κύριος Υπουργός εδώ, αλλά και ο Πρωθυπουργός, ότι τα 40 δις του πολυετούς δημοσιονομικού πλαισίου του ΕΣΠΑ και της νέας ΚΑΠ είναι επιτυχία της Κυβέρνησης.

Είναι αστείο να στήνετε ένα αφήγημα , που μάλλον απαξιώνει τις διαρκείς ενισχύσεις της Ένωσης για να δημιουργείτε εντυπώσεις επίκαιρες και άστοχες. Για να ακριβολογούμε, η Ελλάδα θα λάβει 32 δισεκατομμύρια ευρώ, αλλά με χειρότερη αναλογία επιχορηγήσεων δανείων, επιχορηγήσεις 19 δις από 22,5 που ήταν η πρόταση της Ευρωπαϊκής Επιτροπής για δάνεια 12 δις από 9,4, που ήταν η πρόταση της Επιτροπής.

Για την επίτευξη της συμφωνίας θυσιάστηκαν, υπέστησαν περικοπές και αυτό πρέπει να το δούμε και να μας προβληματίσει, σημαντικά προγράμματα για την εκπαίδευση, την έρευνα, την καινοτομία και την υγεία.

Ψέμα δεύτερο, λέτε ότι δεν θα πάρετε σκληρά μέτρα και αυτό το ακούμε από χθες. Αυτό συμβάλλει σε αυτό το μεγάλο, αν θέλετε, επίτευγμά σας, από όσα έχουμε μάθει μέχρι σήμερα μέσω διαρροών για όσα προτείνει η Επιτροπή Πισσαρίδη. Το μείγμα περιλαμβάνει και αυτό που βλέπουμε και αυτές είναι οι διαρροές, νέες περικοπές στο ασφαλιστικό και αναδιάρθρωση της αγοράς εργασίας. Αυτό είναι ξεκάθαρο. Τα δε ποσά των επιχορηγήσεων δεν διαφεύγουν του φρένου από τους σκληρούς του Βορρά, αν δεν πληρούνται σκληροί όροι και προϋποθέσεις.

Μας κάλεσε, ο Υπουργός, χθες να συν διαμορφώσουμε το σχέδιο της χώρας για την αξιοποίηση του πακέτου της Ευρωπαϊκής Ένωσης και χαιρόμαστε πραγματικά, που υπάρχει αυτή η διάθεση. Όμως αυτό το οποίο θέλω, να μεταφέρω σήμερα στην αίθουσα είναι να μιλάμε τη γλώσσα της αλήθειας, να μιλάμε με πραγματικά στοιχεία και κυρίως να μιλάμε σε αυτήν την αίθουσα με ανοιχτά χαρτιά. Σας καλούμε να φέρετε στο Κοινοβούλιο, να κοινοποιήσετε στην Αντιπολίτευση την Έκθεση της Επιτροπής Πισσαρίδη. Μην εξαντλείστε σε διαρροές, μην προσπαθείτε να χτίσετε ένα συγκεκριμένο κλίμα, ώστε να πέσετε στα χαμηλά, όταν όλα αυτά θα δουν το φως της δημοσιότητας.

 Θα ήθελα να επανέλθω και σε ένα άλλο σημείο, χθες και θα το κάνω και σήμερα, μίλησα για την μεγάλη αποτυχία όλων των χρηματοδοτικών εργαλείων, που προσπαθεί η Κυβέρνηση μέσω της πανδημίας να στηρίξει τις επιχειρήσεις. Βεβαίως, τα παραδείγματα τα οποία έφερε, ο Υπουργός, έφερε το παράδειγμα της Αιτωλοακαρνανίας και άλλων δύο νομών, το πως μέσω της επιστρεπτέας καταβολής σε 9.000 επαγγελματίες καταβλήθηκαν 17,8 εκατομμύρια ευρώ.

 Φαντάζομαι, ότι δεν θεωρεί αυτό το ποσό αρκετά ικανοποιητικό και να το ανακοινώνει με τέτοια περηφάνια. Και θέλω να αναφερθώ ειδικά στην Αιτωλοακαρνανία και να πω, ότι είναι ένας παραγωγικός νόμος της χώρας, υπάρχουν πάνω από 20 χιλιάδες επιχειρήσεις και επαγγελματίες, κύριε Υπουργέ, μη συμπεριλαμβανομένων των αγροτών. Αγρότες, κτηνοτρόφοι, αλιείς που δεν έχουν λάβει μέχρι στιγμής ούτε μία δεκάρα.

Καλό θα ήταν, λοιπόν, να μην πανηγυρίζετε για αυτά τα αποτελέσματα και επειδή βλέπω αρκετούς συναδέλφους από τη Νέα Δημοκρατία, θα επαναφέρω και αυτό που είπα χθες. Ναι, η επιστρεπτέα καταβολή έφερε κάποια αποτελέσματα και είδαν κάποια χρήματα επαγγελματίες στην τσέπη τους, αλλά όλα τα άλλα χρηματοδοτικά εργαλεία, που έπρεπε και οι τράπεζες να κληθούν να συμβάλουν σε αυτό, δεν βλέπω γύρω κανέναν και έχω ακούσει πολλούς προβληματισμούς και από συναδέλφους της Νέας Δημοκρατίας.

Προχθές, τραπεζικό στέλεχος όταν προσπάθησα να πάρω κάποια στοιχεία, για το τι γίνεται ακριβώς, μου λέει καταλαβαίνεις τι γίνεται. Έχετε υπόψη σας, κ. Υπουργέ και εσείς από επαρχία είστε, τι λένε αυτή τη στιγμή στους αιτούντες στήριξης, οι τράπεζες;

Πηγαίνετε σε κάποιον να σας προωθήσει το αίτημα. Όταν, λοιπόν, ψάχνει κάποιος να δει ποιος θα προωθήσει το αίτημα, φανταζόμουν ότι είναι το Υπουργείο Οικονομικών και εσείς τελικά δεν είστε. Τραπεζικό στέλεχος μου έλεγε χθες ότι το excel, ακόμη και για αυτό το θέμα, το έχει το Μαξίμου. Άρα, λοιπόν, και μέσα από εκεί επιχειρείτε να στηρίξετε δικούς σας ανθρώπους, ημετέρους και να εγκαταλείψετε ποιόν; Τη μικρομεσαία επιχειρηματικότητα της χώρας, η οποία όχι απλώς βάλλεται αυτούς τους μήνες, περνάει τα χειρότερά της.

Επάνω σε αυτό που λέω, θα το επαναλάβω και σήμερα, ακούσαμε και τον Πρόεδρο του ΣΕΤΕ, ο οποίος τι μας είπε; Ότι πράγματι η μεγάλη πλειοψηφία των ανθρώπων του τουρισμού δεν έχουν δει αυτά τα χρηματοδοτικά εργαλεία να είναι αποδοτικά και να αλλάζουν με κάποιο τρόπο το μέλλον των επιχειρήσεων τους και των εργαζομένων τους. Εγώ χθες έφερα τα στοιχεία και τη μελέτη του Ξενοδοχειακού Επιμελητηρίου της Ελλάδος και της ΓΣΕΒΕΕ, που πραγματικά αποκαλύπτουν μία πάρα πολύ σκληρή πραγματικότητα και σας λέω, πέρα από πόσο και τι αντιπολίτευση θα κάνουμε, θεωρώ ότι πρέπει να το δείτε και κυρίως οι Βουλευτές, αυτό το οποίο πραγματικά συμβαίνει γύρω μας αυτή τη στιγμή.

Όσον αφορά το νομοσχέδιο είναι ρουσφετολογικό, πελατειακό, ταξικής μεροληψίας και όλα αυτά, τα είπα χθες. Θα ήθελα να πάω κατευθείαν, γιατί βλέπω κύριε Πρόεδρε μας έχετε δώσει και λίγο χρόνο για 95 άρθρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Για να τοποθετηθείτε επί του νομοσχεδίου, κύριε συνάδελφε.

 **ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Θα ήθελα να πω και δεν πρέπει να το ξεχνάμε αυτό κ. Υπουργέ, ότι στη διαβούλευση ήρθαν 62 άρθρα και 70 σελίδες και τελικά παρουσιάστηκαν ξημερώματα 95 άρθρα και 194 σελίδες. Αυτό το λέω γιατί πρέπει όλοι να σεβόμαστε τη διαβούλευση και ήλπιζα πραγματικά ότι στα πλαίσια του επιτελικού κράτους και εσείς θα δείχνατε κάποια αντανακλαστικά καλύτερα και θα μπορούσατε να αποφύγετε, αν θέλετε, πρακτικές ή και λάθη προηγούμενων Υπουργών ή κυβερνήσεων.

Στο νομοσχέδιο το οποίο φέρνετε, πράγματι υπάρχουν φωτογραφικές, πελατειακές και ρουσφετολογικές διατάξεις. Βρίθει ρυθμίσεων που είναι ολοφάνερα στην ουσία εξυπηρετήσεις, είναι διακανονισμοί, είναι deals, είναι χάρες και θα αρχίσω από τα απλά παραδείγματα και θα πάω στα πιο σύνθετα και στα πιο μεγάλα.

Όσον αφορά στο άρθρο 4, το οποίο αναφέρεται στην αυτοτελή φορολόγηση των προπονητών υπό όρους. Κύριε Υπουργέ σας θέτω ένα ερώτημα, το άρθρο 4 που αφορά στους προπονητές, σας προβλημάτισε ειλικρινά για πόσους ανθρώπους, πόσους προπονητές μιλάμε σε όλη την Ελλάδα, οι οποίοι έχουν εισόδημα το έτος επάνω από 40.000; Στοίχημα αν θέλετε να το πάμε, δεν πιστεύω ότι είναι επάνω από 150 άτομα σε όλη την Ελλάδα και πολλά λέω. Το παράδοξο αυτού του άρθρου είναι ότι αυτός, ο οποίος είναι επάνω από 40.000 με την κλίμακα που φέρνετε θα πληρώσει λιγότερα από αυτόν που αμείβεται με 30.000 ή 35.000 το χρόνο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Ομιλεί εκτός μικροφώνου.

Δεν είναι έτσι. Το 40.000 δεν μπήκε τυχαία.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):**Κύριε Υπουργέ, θα απαντήσετε μετά κατά την ομιλία σας.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Κύριε Υπουργέ, εγώ όμως σας έθεσα ένα ερώτημα και είμαι σίγουρος ότι στην τοποθέτησή σας θα απαντήσετε στο πόσους αφορά αυτή η νομοθετική ρύθμιση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Ομιλεί εκτός μικροφώνου.

**ΑΘΑΝΑΣΙΟΣ(ΘΑΝΟΣ)ΜΩΡΑΪΤΗΣ (Εισηγητής της Μειοψηφίας):** Όσον αφορά στο άρθρο 66, καταργείτε επί της ουσίας τον πίνακα κατάταξης των επιτυχόντων του διαγωνισμού του 2018. Σήμερα κατά την ακρόαση των φορέων ακούσαμε τους εκπροσώπους, άκουσα χθες και τον Υπουργό, ο οποίος με διέκοψε και εμένα και τον κύριο Σκανδαλίδη, επάνω σε αυτό το θέμα και δεν μπορώ να καταλάβω ειλικρινά την εμμονή του Υπουργού, να μην κάνει αυτό το οποίο, δεν θα έλεγα, γινόταν μέχρι σήμερα γιατί χθες αυτό μπορεί να θεωρήθηκε λάθος, αλλά μας είπαν οι άνθρωποι, μας είπαν οι εκπρόσωποι των δικηγόρων, που είναι σε εκκρεμότητα αυτή στιγμή, ότι στη μεγάλη πλειοψηφία αυτών, χάνουν και το όριο της ηλικίας. Άρα, καταλαβαίνετε, λοιπόν, 2013 – 2018, πόσα χρόνια έχασαν και τι έχουν μπροστά τους σήμερα.

Συνεχίζω με τα άρθρα 85 και 86 που αναφέρονται στη στελέχωση της Κεντρικής Μονάδας Κρατικών Ενισχύσεων και τη στελέχωση Γενικών Διευθύνσεων των υπηρεσιών της Γενικής Γραμματείας Φορολογικής Πολιτικής και Δημόσιας Περιουσίας. Παρακάμπτετε και στα δύο κύριε υπουργέ, το Εθνικό Σύστημα Κινητικότητας. Στο πρώτο δε, προβλέπεται η απουσία γνωμοδότησης από υπηρεσιακά συμβούλια, προβλέπεται επίσης ότι στη λήξη της απόσπασης και με αίτηση των υπαλλήλων μπορούν οι αποσπασμένοι να ενταχθούν στη μονάδα.

Κυρίες και κύριοι συνάδελφοι, αυτές οι δύο διατάξεις και μόνο θα μπορούσα να αναφέρω άλλες δύο και τρεις αλλά δεν έχω το χρόνο μπορούν να κινήσουν υποψίες για αδιαφανείς διαδικασίες και διορισμούς. Και θεωρώ ότι αυτό το οποίο θέλετε πραγματικά από την πρώτη μέρα της διακυβέρνησής σας, την αξιοκρατία να υπηρετήσετε, δεν την υπηρετείτε.

Στο άρθρο 90 στη διάταξη, η οποία ρυθμίζει θέματα επί της παραγραφής των αξιώσεων υπέρ και κατά των εκκλησιαστικών ΝΠΔΔ. Θέλω να ρωτήσω τον κ. Υπουργό τι λένε οι άνθρωποι της εκκλησίας; Θεωρώ ότι έχετε κάποια στοιχεία, θα έχετε μια ενημέρωση. Θέλω ειλικρινά να πω και εδώ πέρα μπαίνει ένα ερώτημα μεγάλο αν η Ιερά Σύνοδος ζητάει να προχωρήσουμε σε αυτή τη ρύθμιση. Και το λέω αυτό γιατί βλέπω να υπάρχουν αντιδράσεις από πάρα πολλές πλευρές. Ειλικρινά, θέλω μια απάντηση και θα μας δώσετε σίγουρα για το ποιους συμβουλευτήκατε για να προχωρήσετε σε κάτι τέτοιο.

Υπάρχουν όμως και διατάξεις, στις οποίες φαίνεται και η παντελής έλλειψη της πολιτικής πρόθεσής σας να τονώσετε την ελληνική οικονομία με ενέσεις ρευστότητας. Ενδεικτικά θα αναφέρω το άρθρο 18 μας είπατε ότι μειώνεται ή ακόμα και μηδενίζεται η προκαταβολή φόρου για το έτος 2019 ανάλογα με την πτώση του τζίρου που εμφανίζουν οι επιχειρήσεις. Μέτρο που συμβάλλει στην ενίσχυση της ρευστότητας των επιχειρήσεων. Σας απαντώ λοιπόν, κύριε υπουργέ, δεν συμβάλλετε στη ρευστότητα. Δημιουργείτε μια επίφαση ρευστότητας φέτος που θα γίνει ανάγκη ρευστότητας τον επόμενο χρόνο, όταν μαζί με μια σειρά από άλλες υποχρεώσεις όλες μαζί θα μαζευτούν και εκεί ακριβώς θα έχουν το μεγάλο αδιέξοδο οι επιχειρήσεις.

Και εδώ σας κάνουμε ένα ερώτημα, το κάναμε και χθες. Γιατί δεν προχωράτε, γιατί δεν βλέπετε, γιατί δεν αξιολογείτε κάτι το οποίο το λέγατε και εσείς προεκλογικά και μας είναι θέση μας και πρότασή μας και στο Μένουμε Όρθιοι 2 να πάμε στο 50% την προκαταβολή;

Πάμε για το σύνολο των άρθρων από 71 έως και το 83. Μας είπατε ότι δουλεύετε πάνω σε τρεις άξονες και αυτά μας τα είπε χθες ο κύριος υπουργός, για την προστασία της πρώτης κατοικίας. Ο ένας είναι οι τράπεζες και τα funds, ο άλλος είναι η «Γέφυρα» που φέρνετε με το νομοσχέδιο και ο τρίτος είναι ο νέος πτωχευτικός. Μας ασκήσατε μάλιστα και μια κριτική ότι εμείς δεν κάναμε τίποτα παρά ρυθμίσεις. Εγώ ρωτώ, μα ο ένας άξονας από τους τρεις, ο δικό σας είναι ρυθμίσεις δεν είναι τίποτε άλλο. Κάνετε και ένα άλλο λάθος όμως σε αυτό το σημείο. Με το πρόγραμμα «Γέφυρα» δεν φέρνετε μια ευνοϊκή ρύθμιση συνολική για την προστασία της πρώτης κατοικίας. Φέρνετε ένα εργαλείο επιχορήγησης για περιορισμένο χρονικό διάστημα και θεωρώ ότι συγκρίνετε και ανόμοια πράγματα. Βέβαια, παραδέχεστε ότι ο τρίτος άξονας της πολιτικής σας θα ολοκληρώσει τη στρατηγική σας. Αυτός είναι ο νέος πτωχευτικός. Παραδέχεστε, δηλαδή ότι φέρνετε το πρόγραμμα Γέφυρα προς το σχέδιο πτώχευσε για να μην το χάσεις.

Έρχομαι στο άρθρο 1 σχετικά με την εναλλακτική φορολόγηση του εισοδήματος φυσικών προσώπων, δικαιούχων εισοδήματος από συντάξεις και τα λοιπά. Δίνετε κίνητρα κύριε υπουργέ, για φορολογική μετοίκηση στην Ελλάδα και υπαγωγή σε εναλλακτική φορολόγηση του εισοδήματος με το γνωστό 7% και όλα αυτά. Θέλω να κάνω ένα ερώτημα. Κάτι τέτοιο δεν προσπαθήσετε να κάνετε και με τον ν. 4646/2019 τον Δεκέμβρη;

Θέλω ειλικρινά εδώ, όταν προχωράμε σε μια νέα νομοθέτηση, ας μας δώσετε κάποια στοιχεία να δούμε δηλαδή ο ν. 4646/19 τι έφερε ως αποτελέσματα;

Άρα, πρέπει να δούμε εδώ τι συμβαίνει και πρέπει να μας ξεκαθαρίσετε επίσης, που σας λέω ότι δεν είμαστε αντίθετοι, δεν το βλέπουμε αρνητικά, αλλά να υπάρχει όμως μια στόχευση. Ποια είναι η στόχευση; Τι κρίνει το οικονομικό επιτελείο ότι μπορεί πραγματικά να φέρει αυτή η νομοθετική ρύθμιση; Δεν ξέρω ποια είναι η τεράστια δυναμική που μπορεί να έχει ή αναπτυξιακή, αλλά ειλικρινά σας μιλάω, περιμένω κάποια στοιχεία δικά σας.

Μας είπατε, επίσης, ότι με το άρθρο 9 παγιώνεται ευνοϊκότερο το καθεστώς των τελών ταξινόμησης αυτοκινήτων για την πλειονότητα των οχημάτων, με στόχο την ανανέωση του σημερινού στόλου και τα λοιπά. Εμείς τοποθετηθήκαμε και σε άλλο νομοσχέδιο και σε αυτό και χθες εγώ, ότι, πράγματι, είναι και για εμάς προτεραιότητα η ηλεκτροκίνηση, οι ουδέτερες τεχνολογίες και όλα αυτά, τα οποία πράγματι, αποτελούν προτεραιότητα παγκόσμια, αν θέλετε, όμως να δώσουμε κίνητρα για απόκτηση αυτοκινήτων στη μεσαία κατηγορία και όχι φορολογικά κίνητρα υπέρ των ακριβών αυτοκινήτων.

Αν δείτε τον πίνακα, αυτήν τη στιγμή, που αφορά την ταξινόμηση και ο εκπρόσωπος των εισαγωγέων έκανε ένα λάθος πριν, ο οποίος μίλησε και είπε «μα η κατηγορία των μεσαίων αυτοκινήτων είναι αυτή που επωφελείται». Δεν είναι καθόλου έτσι. Άρα, λοιπόν, πρέπει να το δείτε και να δώσουμε κίνητρα στα χαμηλά και μεσαία εισοδήματα. Μια παρότρυνση σας κάνω, επειδή άκουσα και χθες τον Υπουργό να μας καλεί να καταθέσουμε εναλλακτική κλίμακα. Σας λέω λοιπόν, ότι μπορείτε να διορθώσετε την επιλογή σας προς το αναλογικότερο και αυτοκίνητα από 900 κυβικά μέχρι 1.400 να μπορούν να έχουν τη μείωση αυτή, ώστε να μπορούν πραγματικά, να είναι αυτοκίνητα που να μπορεί ο πολίτης να προβεί στην αγορά.

Πέραν του άρθρου 9, είναι και το άρθρο 4, όπως και το σύνολο των άρθρων από το 71 έως το 83. Εδώ υπάρχει ένας σαφής προσανατολισμός, σαφής στόχευση και σαφές ταξικό πρόσημο, το ίδιο που διατρέχει οριζόντια όλες, μία προς μία, τις νομοθετικές σας πρωτοβουλίες. Πάμε λίγο στις οδηγίες 21 έως 48. Είναι μια οδηγία, η οποία πραγματοποιείται με καθυστέρηση τουλάχιστον ένα χρόνο. Επιπλέον, περιέχονται διαδικαστικά ζητήματα στο νόμο, τα οποία θεωρώ, δεν ξέρω, αλλά απαντήστε μου σε αυτό, ότι πρέπει να διευθετηθούν με μία ερμηνευτική ή εφαρμοστική εγκύκλιο. Αναφορικά με τα άρθρα 61 έως 63, που αφορούν στην ενσωμάτωση οδηγίας που διευκολύνει τις ενδοκοινοτικές συναλλαγές, πρέπει να το δείτε εσείς αυτό, κύριε Υπουργέ, διότι μάλλον επιφέρει ένα μεγαλύτερο φόρτο για τις ελεγκτικές υπηρεσίες των φορολογικών διοικήσεων των κρατών - μελών.

Κυρίες και κύριοι συνάδελφοι, τελειώνει και η συζήτηση επί των άρθρων σήμερα. Θεωρώ ότι, όσο και αν προσπαθήσει η Κυβέρνηση αυτό το νομοσχέδιο το βαφτίσει αναπτυξιακό, όσο και αν προσπαθήσει αυτό το νομοσχέδιο να του δώσει μία διάσταση ότι έρχεται να επιλύσει μια σειρά από ζητήματα, εμείς θεωρούμε ότι δεν επιλύει, διευρύνει τα προβλήματα. Δεν είναι αναπτυξιακό και βεβαίως, θα συνεχίσουμε αύριο, κύριε Πρόεδρε, στη δεύτερη ανάγνωση την τοποθέτησή μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής)**: Κύριε Υπουργέ, μετά τις χθεσινές τοποθετήσεις μας, περίμενα από τον Υπουργό Οικονομικών στην τοποθέτησή του να μην επαναλάβει αυτά που μας είπε στην επερώτηση που κάναμε την περασμένη εβδομάδα και που τα είπε πολύ αναλυτικά και τα ξαναείπε χθες. Οι δικές μας τοποθετήσεις γίνονται για να μπορέσει να επισημάνει αυτά που θα μπορούσε να διευκρινίσει και πιθανά που θα μπορούσε να αλλάξει. Εξάλλου, αυτή είναι η δουλειά της Επιτροπής.

Επίσης, βλέποντας ξανά σήμερα τη συζήτηση κατά άρθρο και τα εκατοντάδες άρθρα, δεν θα κουραστώ να επαναλαμβάνω ότι αυτό το διάστημα για την Κυβέρνηση είναι διάστημα κακής νομοθέτησης με όλη τη σημασία της λέξης. Δηλαδή, προσπαθεί μέσα σε δύο μήνες να περάσει όσους νόμους μπορεί, με μια διαδικασία απροετοίμαστη, με προτάσεις που είναι αποσπασματικές, με μέτρα που είναι ανεπαρκή και κυρίως με έναν τρόπο που ούτε καν οι κοινές υπουργικές αποφάσεις ή τα προεδρικά διατάγματα που θα χρειαστούν για να εφαρμοστούν οι νόμοι αυτοί, δεν θα μπορέσουν να βγούνε μέσα από τον κυκεώνα αυτών των νόμων.

Το ότι σήμερα υπήρξε αυτή η απαράδεκτη κατά τη γνώμη μου, συρραφή τριών Οδηγιών με όλα τα φορολογικά και άλλα ζητήματα, νομίζω ότι δείχνει ακριβώς αυτό το πράγμα ότι μπορεί η κυβέρνηση στα λόγια να θέλει να καινοτομεί και να μιλάει για ψηφιακά και όλα αυτά τα πράγματα που μιλάει, αλλά στο Κοινοβούλιο εμφανίζει μια εικόνα εντελώς παλιά και αυτό δεν την τιμά. Εγώ δεν θα μπω σε όλα τα άρθρα προφανώς ούτε πρόκειται να αναφερθώ αναλυτικά θα τοποθετηθώ σε πέντε σημεία και θα μείνω σε γενικές παρατηρήσεις.

Πρώτα-πρώτα στο άρθρο 16 που αφορά την εξωδικαστική επίλυση των φορολογικών διαφορών. Θέλω ειλικρινά να μεταφέρετε στην κυβέρνηση το πόσο επικίνδυνο είναι αυτό που κάνει αυτή τη διάταξη. Δεν μιλάω για την ανάγκη να υπάρξει ακόμα μια Επιτροπή που κάνει τα ίδια πράγματα με μια άλλη Επιτροπή που λειτουργεί στη Γενική Γραμματεία Εσόδων κλπ, με νοιάζει το ότι η μεταπήδηση δικαστικών λειτουργών σε θέσεις αμειβόμενες με μια απλή απόφαση του Υπουργού Οικονομικών, συνιστά πραγματικά σημαντική πρόκληση για το πολίτευμα και το Σύνταγμα, είναι ουσιαστικά μια σύμφυση εξουσιών.

 Όταν ο Υπουργός Οικονομικών μπορεί να δίνει 3.000 ας πούμε επιμίσθιο σε ένα δικαστικό που τον βάζει σε μια Επιτροπή για να λειτουργήσει τις επόμενες εβδομάδες έστω και με ένα συγκεκριμένο χρονικό διάστημα, αυτόματα δημιουργείται μια σχέση εξάρτησης. Δεν το καταλαβαίνει αυτό η κυβέρνηση; Δεν αποτελεί αυτό για εσάς ένα θέμα πάρα πολύ κρίσιμο; Δεν είναι μια θρυαλλίδα διαπλοκής Δεν είναι μια δυνατότητα να υπάρξει επηρεασμός της δικαιοσύνης ακόμα και με τους συνταξιούχους δικαστές και όχι μόνο με τους υπηρετούντες; Εγώ πιστεύω ότι αυτή η Επιτροπή δεν θα προσφέρει ιδιαίτερα πράγματα, καλύτερα να ενισχύσετε την άλλη Επιτροπή που κάνει αυτή τη δουλειά στο Υπουργείο Οικονομικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η μια είναι στα πλαίσια της φορολογικής διοίκησης, εξετάζει υποθέσεις που δεν έχουν φύγει ακόμη από τη φορολογική διοίκηση και η άλλη εξετάζει υποθέσεις πολύ στα φορολογικά δικαστήρια είναι δύο εντελώς διαφορετικά πράγματα. Το άλλο το θέμα είναι με απόφαση Υπουργού μετά από πρόταση του Γενικού Επιτρόπου Διοικητικών Δικαστηρίων. Ο Γενικός Επίτροπος Διοικητικών Δικαστηρίων προτείνει τα δέκα άτομα και τα ορίζει ο Υπουργός. Έτσι λέει μέσα η διάταξη. Άρα, είναι δύο διαφορετικές Επιτροπές, η μία είναι στο φορολογικό έλεγχο, είναι στη φορολογική διοίκηση ανήκει στην ΑΔΕΕ και η άλλη θα εξετάσει υποθέσεις που είναι στα φορολογικά δικαστήρια και για την αποσυμφόρηση αυτών των φορολογικών δικαστηρίων των διοικητικών δικαστηρίων.

Είχαμε εδώ πέρα τον κύριο Κωστάκη τον Γενικό Επίτροπο Διοικητικών Δικαστηρίων, τον ακούσαμε στους φορείς και ήταν θετικότατος.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ναι αλλά δεν καλέσατε τον Πρόεδρο του Δικηγορικού Συλλόγου Αθηνών που σας ζήτησα χθες και αυτό αποτελεί παραφωνία στην λειτουργία της Επιτροπής. Χτες το βράδυ ρώτησα τον κύριο Δερβεσό αν τον έχει καλέσει η Επιτροπή μας να μιλήσουμε γι’ αυτό το θέμα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλέσαμε 15 φορείς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Νομίζω ότι υπάρχει αντίλογος σε αυτά που λέτε και ο αντίλογος είναι ότι μπορεί να βρεθεί μια δικλείδα που να συνδέει διαφορετικά τις δύο ανεξάρτητες εξουσίες και να γίνει πιο αποτελεσματική η λειτουργία της δικαιοσύνης με δικές της αποκλειστικά λειτουργίες χωρίς να παρεμβαίνει ο Υπουργός τον Οικονομικών σε ότι αφορά τις φορολογικές διαφορές. Δηλαδή, να το πηγαίνει η Επιτροπή του Υπουργείου έως ένα σημείο, και αυτό θα μεταφέρεται κάπου και ένας εντεταλμένος δικαστικός θα μπορεί να δίνει λύση εύκολα και γρήγορα και αυτό το καταλαβαίνω αλλά, να διορίζω εγώ σε μια Επιτροπή έναν δικαστή με επιμίσθιο, δεν το καταλαβαίνω. Είναι θρυαλλίδα διαπλοκής.

Δεύτερο το άρθρο 18 για τη μείωση προκαταβολής φόρου εισοδήματος το 2019. Το έχετε αποφασίσει ανάλογα με το ποσοστό μείωσης του κύκλου εργασιών ανάμεσα στο πρώτο εξάμηνο του 2019 και στο πρώτο εξάμηνο του 2020.

Τα ποσά αυτά δεν τα χαρίζει η Κυβέρνηση. Είναι ουσιαστικά δάνειο που παίρνει από τους εργαζόμενους. Στην ουσία δανείζεται από τους εργαζόμενους.

Σήμερα, η Ευρωπαϊκή Επιτροπή σας έχει δώσει το δικαίωμα και το ελεύθερο να χρησιμοποιείτε έστω και αναδρομικά πόρους για την αντιμετώπιση των συνεπειών της πανδημίας. Το ξέρουμε όλοι αυτό. Άρα, είχατε την ευχέρεια, αφού αυτό δεν είναι έξοδο για το δημόσιο, προκαταβολικά, να καλύψετε και το 100% για τις πληγείσες επιχειρήσεις και το 50% για τις υπόλοιπες, χωρίς αυτό να σημάνει για την Κυβέρνηση ιδιαίτερο κόστος. Δεν καταλάβαμε ποτέ γιατί δεν δεχτήκατε αυτή την πρόταση. Σας την κάνουμε εδώ και έξι μήνες.

Είναι μια πρόταση εύλογη, πρακτική, δεν σας εμποδίζει το κοινοτικό δίκαιο και δεν κοστίζει στην Κυβέρνηση. Δεν κοστίζει χρήματα. Θα τα εισπράξει. Το Ταμείο Ανασυγκρότησης πήρε απόφαση ότι χρηματοδοτεί ουσιαστικά επιλογές που έχουν σχέση με την αντιμετώπιση της πανδημίας και των συνεπειών της.

Άρα, λοιπόν, είχατε όλη τη δυνατότητα που θα ήταν και ένα, αν θέλετε, ισχυρό αναπτυξιακό αντίβαρο τουλάχιστον στις πληγείσες επιχειρήσεις να επιβιώσουν, αφού θα καλυφθούν στο 100% και στις υπόλοιπες να πάρουν μια ανάσα μια που η ρευστότητα στην αγορά δεν τις αφήνει να λειτουργήσουν εύκολα.

Το άρθρο 3. Το αφορολόγητο μπόνους. Αυτό γίνεται με ένα τρόπο αυθαίρετα, αναιτιολόγητα και ανέλεγκτα. Θα με ρωτήσετε, έρχομαι από το βαθύ παρελθόν και δεν έχω άποψη ότι μπορεί μια επιχείρηση να δίνει μπόνους στα στελέχη της ή στους εργαζόμενους; Ασφαλώς πρέπει να δίνει, θα μπορεί να δίνει, ασφαλώς έχει δικαίωμα να χειρίζεται όπως αυτή νομίζει τα κέρδη της. Και μάλιστα, αν κάνει και κάποιο κανονισμό και οργανισμό να το διαθέτει με ένα τρόπο και με κάποια κριτήρια θα ήταν ακόμα καλύτερα και πιο διαφανή.

Όμως το να καθιστάς αφορολόγητο το μπόνους, στην ουσία είναι μια χαριστική πράξη. Και ξέρετε τι θα συμβεί με αυτό; Τώρα έφυγε και ο οποιοσδήποτε χρονικός ή ποσοτικός περιορισμός. Δεν υπάρχει στο άρθρο κάτι που να δίνει ένα πλαίσιο πώς θα γίνονται αυτά τα αφορολόγητα, γιατί το αφορολόγητο αφορά το κράτος, δεν αφορά την επιχείρηση. Αφορά, δηλαδή, έσοδα του κράτους.

Λοιπόν, την επόμενη μέρα τώρα χωρίς κανένα χρονικό και ποσοτικό περιορισμό παίρνει τη μετοχή το τάδε διευθυντικό στέλεχος, 100 ευρώ, την πουλάει την επόμενη ημέρα και παίρνει υπεραξία 120 ευρώ. Και αυτό είναι αφορολόγητο. Αφορολόγητο και αυτό; Η αφορολόγητη υπεραξία; Για την δυνατότητα που έχει να μεταβιβάζεται μια μετοχή, έτσι με αυτόν τον τρόπο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν είναι αφορολόγητο, είναι με αυτοτελή φορολόγηση 15%. Αλλάζει ο τρόπος φορολόγησης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Προφανώς, με συγχωρείται, μειωμένη φορολογία. Είναι σχεδόν αφορολόγητο. 15% είναι πολύ μικρή. Όπως καταλαβαίνετε, είναι πολύ μεγάλη μείωση της φορολογίας. Καλά κάνετε και το διορθώνετε γιατί δεν είμαι επιμελής αναγνώστης των νόμων και μετά από 30 χρόνια δεν είναι εύκολο να τα θυμάμαι όλα τα νούμερα που υπάρχουν σε ένα νομοσχέδιο με 350 άρθρα.

Τέταρτον. Το άρθρο 90. Να πούμε τα πράγματα με το όνομά τους. Όλοι αντιλαμβανόμαστε, ότι αυτό αφορά το ίδρυμα της Παναγίας της Τήνου. Όλοι το καταλαβαίνουμε. Όλοι καταλαβαίνουμε ότι αυτό το θέμα έρχεται, επανέρχεται, έχει δημιουργήσει αντιπαραθέσεις και στη Βουλή και δύο φορές έχει επιχειρήσει η Βουλή να το λύσει. Προσπάθησε, δεν τα κατάφερε και ακόμα η αντιπαράθεση ανάμεσα στην αποστολική διακονία και στο ίδρυμα της Τήνου συνεχίζεται.

Εμείς δεν λέμε να μη λυθεί το πρόβλημα. Να λύσετε το πρόβλημά. Είσαστε η Κυβέρνηση, φέρτε το εδώ να το λύσουμε, το συγκεκριμένο πρόβλημα. Το να γενικεύεται την διάταξη και να λέτε ότι όλα τα νομικά πρόσωπα δημοσίου δικαίου της εκκλησίας και όποιες συναλλαγές έχουν με οφειλέτες ή οφειλόμενους σε ιδιώτες μπορεί να τα χειρίζεται εν λευκώ χωρίς κανέναν έλεγχο ή χωρίς καμία διαδικασία που να έχει σχέση με νομικά πρόσωπα δημοσίου δικαίου, είναι παραφωνία στο κράτος δικαίου και ισοτιμίας που έχουμε.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Στην τοποθέτησή μου θα σας το λύσω.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Μακάρι να μας το λύσετε και να είναι και συγκεκριμένο.

Πέμπτο, στα άρθρα 71 και 43, που αφορούν τη γέφυρα. Εγώ είπα και χθες ότι, οποιαδήποτε σχέση, οποιαδήποτε ρύθμιση, οποιαδήποτε διαδικασία δίνει δυνατότητα, δίνει περιθώρια, ενισχύει, επιδοτεί, έστω και μερικά, θα ήταν μια θετική εξέλιξη. Είπα, όμως και δεν ξέρω τι έχετε σκεφτεί να απαντήσετε σε αυτό, ότι δεν συμπεριλαμβάνει όλους, έχει αποκλεισμούς και έχει εξαιρετικούς περιορισμούς. Είναι άλλη μια, όμως, εμβαλωματική λύση. Αναστολή των πλειστηριασμών υπάρχει για όλο αυτό το διάστημα της νέας περιόδου, που θα γίνονται αυτές οι συναλλαγές; Αν δεν υπάρχει αναστολή των πλειστηριασμών είναι δώρο άδωρο. Αν υπάρξει αναστολή πληρωμών, πρέπει να μας το πείτε.

Εδώ θέλω να θέσω δύο πολιτικά θέματα. Το ένα είναι μια ουσιαστική παρατήρηση, που αφορά τη σχέση της κυβέρνησης με την πολιτική των τραπεζών. Το γενικεύω λίγο το θέμα. Εδώ πρέπει κάποια στιγμή η κυβέρνηση με τις τράπεζες να πάρει κάποιες αποφάσεις, αν θέλει να πάρει τέτοιες αποφάσεις, που να έχουν σχέση με την πραγματική διευκόλυνση και τη δυνατότητα των επιχειρήσεων. Διότι, έχει απόλυτο δίκιο, ο κ. Κατρίνης, που χθες σας είπε ότι αυτή η ρύθμιση, όπως είναι, ουσιαστικά ενισχύει κατ΄ εξοχήν τις τράπεζες και ελαφρύνει ελάχιστα κάποιους και μάλιστα όχι όλους από τους δανειολήπτες.

Άρα, λοιπόν, είναι ένα μέγα πολιτικό θέμα, το οποίο θα έχει σχέση και με την υλοποίηση του νέου πακέτου που υποτίθεται ότι ξεκινάμε να το βάλουμε σε μια καινούργια βάση και αν οι χρηματοδοτικοί μηχανισμοί δεν αποκτήσουν τη δυνατότητα να συμβάλλουν αναπτυξιακά και να μην εμποδίζουν την ανάπτυξη, γιατί οι τράπεζες με την πολιτική τους πολλές φορές εμποδίζουν την ανάπτυξη, να μην πω πάντα, είναι φανερό ότι αυτό είναι ένα πολιτικό θέμα που αφορά την κυβέρνηση.

Θέλω να σας ρωτήσω σε αυτό, επίσης, δεν θα διευκόλυνε την κυβέρνηση, δεν θα βοηθούσε την κυβέρνηση, μια ευρύτερη κοινοβουλευτική συναίνεση, μια διακομματική επιτροπή, η οποία στο επίπεδο της Βουλής θα έφερνε μια κοινή πρόταση, για να λύσει οριστικά και όχι εμβαλωματικά και για ένα μικρό χρονικό διάστημα το θέμα; Δεν θα τη βοηθούσε την κυβέρνηση αυτό να δώσει μια λύση επιτέλους, αφού θέλει τόσο πολύ να λύσει το πρόβλημα; Η απάντηση μέχρι τώρα, παρά τις συνεχείς εκκλήσεις μας, δεν έχει δοθεί και βλέπουμε ότι αυτά τα δωράκια, που επαναλαμβάνω είναι και θετικά σε κάποιες περιπτώσεις, δεν είναι, όμως, η απάντηση συνολικά στο πρόβλημα, που είναι και το μεγάλο πρόβλημα της ελληνικής οικονομίας και της υπόθεσης της ρευστότητας που αφορά την ανάπτυξη της χώρας.

Τα είπα αυτά, κύριε Υπουργέ και θα κλείσω με μια πολύ γενική παρατήρηση, επειδή ακούω - άκουσα και τον Εισηγητή σας προηγούμενα που τα είπε πολύ ωραία και είναι και εύγλωττος - να μιλάει για το ότι, φέραμε τα 70 δις στην Ελλάδα, ο Πρωθυπουργός μας τα έφερε κ.λπ.. Κατεβάστε λίγο τους τόνους. Τα 70 δις είναι ΕΣΠΑ, ΚΑΠ, προϋπολογισμένοι πόροι. Είναι τα χρήματα του Ταμείου Ανασυγκρότησης, που αποτελεί μια πολύ μεγάλη επιλογή από την Ευρωπαϊκή Ένωση και ασφαλώς είναι και επιτυχία και της κυβέρνησης το ότι συμμετείχε σ΄ αυτήν τη διαδικασία, δεν ξέρω το βαθμό που συμμετείχε. Είναι και τα θέματα του νέου δανεισμού και των εθνικών πόρων που θα μπουν. Αυτή η κατάκτηση η ευρωπαϊκή δεν μπορεί να θεωρηθεί μια προσωπική επιτυχία και ταύτιση του πακέτου με οποιοδήποτε πρόσημο. Δηλαδή, έκανε μια καλή δουλειά φαντάζομαι όλο αυτό τον καιρό, προσπάθησε και η κυβέρνηση να το κάνει αυτό, αλλά αποτελεί μια κατάκτηση ευρωπαϊκή. Και επειδή είναι κοινή κληρονομιά αυτό, θα πρέπει να έχει και αντίστοιχη συνέχεια και η αντίστοιχη συνέχεια δεν έχει σχέση με την μονήρη πολιτική της κυβέρνησης, αλλά με μια πολιτική πραγματικής διαβούλευσης, που θα δώσει τη δυνατότητα στη χώρα να αποκτήσει πραγματικά ένα σχέδιο ανασυγκρότησης. Γιατί, τι να τα κάνεις τα χρήματα όταν έχεις 25% ουσιαστικά απορρόφηση του ΕΣΠΑ 2 χρόνια πριν το τέλος του; Τι να τα κάνεις τα χρήματα, όταν δεν θα μπορείς ουσιαστικά να τα επενδύσεις και τα γυρίζεις πίσω;

Άρα, εδώ πρέπει να αλλάξει το κράτος, να αλλάξουν οι τράπεζες. Χρειάζεται μια μεγάλη ανατροπή. Αν αυτή την ανατροπή την σκέφτεστε, είναι καιρός να συζητήσετε και μαζί μας, γιατί έχουμε και εμείς κάποιες ιδέες, κάποιες εμπειρίες, για το πώς λύνονται αυτά τα προβλήματα.

 Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Σενετάκης Μάξιμος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Μανωλάκος Νικόλαος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Φόρτωμας Φίλιππος, Μακρή Ζωή (Ζέττα), Κωνσταντινίδης Ευστάθιος, Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Δελής Ιωάννης, Βιλιάρδος Βασίλειος, Χήτας Κωνσταντίνος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε τον κύριο Σκανδαλίδη. Το λόγο έχει η ειδική αγορήτρια του Κ.Κ.Ε. κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ(Ειδική Αγορήτρια του ΚΚΕ):** Κύριε Πρόεδρε, αναφέρθηκα και στη χθεσινή επί της αρχής συζήτηση, στο χαρακτήρα του νομοσχεδίου. Στην ουσία έχει μεγάλη απόσταση, από την πραγματική στήριξη και ενίσχυση αυτών που έχουν πραγματικά ανάγκη, των εργαζομένων, των απασχολουμένων, των λαϊκών στρωμάτων ευρύτερα. Αντίθετα, έρχεται να συμπληρώσει την πληθώρα ελαφρύνσεων και διευκολύνσεων, που σταθερά, αλλά και στη διάρκεια της πανδημίας, δίνονται και από τη σημερινή κυβέρνηση, όπως άλλωστε με συνέπεια έκαναν και όλοι οι προκάτοχοί της.

Δεν μπορώ να μη σταθώ ξεκινώντας, στην παροιμιώδη χθεσινή αντιπαράθεση με τον ΣΥΡΙΖΑ, για το ποιος άφησε περισσότερο εκτεθειμένη στα αρπακτικά των τραπεζών, τη λαϊκή κατοικία. Για το μόνο που δεν μπορεί να σας κατηγορήσει κανείς, είναι για έλλειψη συνέχειας και συνέπειας μεταξύ σας. Πράγματι, ο ΣΥΡΙΖΑ σας έκανε την πάσα, για να έρθετε να χτίσετε τη γέφυρα, για την παντελή άρση της προστασίας της πρώτης κατοικίας. Περιγράφηκε εξάλλου και στη συζήτηση με τους φορείς, ότι οι εκπρόσωποι των funds και των τραπεζών, αποθρασυσμένοι από το πράσινο φως που τους δώσατε, δυναμιτίζουν συνεχώς κάθε προσπάθεια διευκόλυνσης των οφειλετών, αφού ξέρουν ότι δεν θα βρουν κανένα εμπόδιο στον πλειστηριασμό των πρώτων κατοικιών.

Παρουσιάζετε, λοιπόν, τη γέφυρα αυτή, ως δήθεν σανίδα σωτηρίας. Σε ποιον, αλήθεια, ρίχνετε τη σανίδα σωτηρίας; Στις υπερχρεωμένες λαϊκές οικογένειες; Στους αυτοαπασχολούμενους, που πάνω στα ήδη συσσωρευμένα χρέη όλου αυτού του διαστήματος, βλέπουν τον λογαριασμό να παίρνει την ανηφόρα και απλά να μετατίθεται για λίγο η ημερομηνία αποπληρωμής; Στους αγρότες που έχετε αφήσει πραγματικά στην τύχη τους, όταν παρά το τελειωτικό χτύπημα που πήραν το διάστημα των περιορισμών, δεν έχουν λάβει καμία ουσιαστική στήριξη.

Δεν είναι προς αυτούς η σανίδα της σωτηρίας. Είναι προς τις τράπεζες, για να εξασφαλίσετε τη βέβαιη εισπραξιμότητα των δανείων, που με την κατάσταση που επικρατεί για τη μεγάλη μερίδα των εργαζομένων, θα ήταν τουλάχιστον αμφίβολη η δυνατότητα αποπληρωμής τους. Δεν είναι, βέβαια, εδώ ο κύριος Σταϊκούρας, που είχε χτες τις απορίες και έκανε ότι δεν καταλαβαίνει με ποιον τρόπο, ουσιαστικά, δίνεται η έμμεση ενίσχυση στις τράπεζες και όχι σε αυτούς που το έχουν ανάγκη.

Όμως, θα προσπαθήσω να το κάνω πιο σαφές, αναφερόμενη στις συγκεκριμένες προβλέψεις των άρθρων 71 με 83 του τρίτου κεφαλαίου, για να γίνει, όχι για τους υπουργούς που τα γνωρίζουν, για τον κόσμο ακόμα πιο ξεκάθαρο.

Τι εξασφαλίζεται με την 9μηνη συνεισφορά του δημοσίου στις δόσεις των δανείων, που κυμαίνεται από 30% έως 60% στα κόκκινα δάνεια, τα μη εξυπηρετούμενα, με κλιμάκωση μέχρι και 90% στα ενήμερα και εξυπηρετούμενα δάνεια;

Εξασφαλίζεται, ότι για το διάστημα αυτό, οι τράπεζες, κατ’ αρχήν, θα μπορέσουν να εισπράξουν με εγγύηση από το δημόσιο ποσά, που θα ήταν τουλάχιστον αμφίβολο, αν όχι αδύνατο, να εισπράξουν στους επόμενους εννιά μήνες, με τη ραγδαία εκδήλωση των συνεπειών της νέας κρίσης. Εξασφαλίζεται, όμως ταυτόχρονα, η απαλλαγή των οφειλετών από έστω αυτό το μερίδιο των οφειλών τους; Όχι.

Αφού σε περίπτωση που, κατά την εξέλιξη του προγράμματος, καθυστερήσει την καταβολή ή δεν μπορέσει να ανταποκριθεί στο υπόλοιπο των δόσεων και μάλιστα όχι μόνο για τους 9 μήνες, αλλά μέχρι και για άλλους 18 μήνες, την περίοδο παρακολούθησης, όπως χαρακτηρίζεται στο άρθρο 79, τότε να τους ζητάτε πίσω ολόκληρο το ποσό, που μέχρι τότε έχει καταβάλει το δημόσιο, ως αχρεωστήτως καταβληθέντα και μάλιστα με τόκο από 2% έως 5%.

Χαρακτηρίστηκε και από την Ένωση Καταναλωτών ως μία απαράδεκτη διαδικασία που θα πρέπει να αποσυρθεί, που δημιουργεί ουσιαστικά ένα δίαυλο, μία δυνατότητα για το Δημόσιο να πάρει πίσω την οποία ενίσχυση θα δώσει τους επόμενους εννέα μήνες. Βέβαια οι τράπεζες καμία απολύτως χασούρα δεν έχουν από αυτή τη διαδικασία, αφού σε αυτές η καταβολή του δημοσίου χρήματος δίνεται ανεπιστρεπτί και σε αυτή τη φάση θα μπορούν ανενόχλητες να προχωρήσουν και σε κατασχέσεις και πλειστηριασμούς, όταν καμία άλλη προστασία δεν έχετε προβλέψει για αυτό.

Περιλαμβάνονται ακόμα όλοι οι δανειολήπτες στην προστασία όπως ισχυρίζεστε; Όχι. Πρώτον, σας είπαμε και χθες με βάση το άρθρο 75 ότι το πρόγραμμα καταλαμβάνει αιτήσεις έως και 30 Σεπτεμβρίου του 2020. Δεν απαντήσατε τι θα γίνει με τους οφειλέτες από εκεί και πέρα, με αυτούς που θα αντιμετωπίζουν το αδιέξοδο το επόμενο διάστημα; Με όσους για παράδειγμα, θα απολυθούν μετά τη λήξη της απαγόρευσης, λόγω των αναστολών ή οι ελάχιστοι που δουλεύουν στις εποχιακές επιχειρήσεις ή και άλλοι που θα βρεθούν σε αδυναμία, όταν πιο έντονα θα αρχίσουν να εκδηλώνονται οι συνέπειες της κρίσης τον Οκτώβρη. Τι προστασία υπάρχει για αυτούς; Ή άλλες κατηγορίες εργαζομένων που δεν συμπεριλαμβάνονται σε αυτούς που θεωρεί η Κυβέρνηση πληττόμενους από την πανδημία με βάση τα κριτήρια που μπαίνουν, μακροχρόνια άνεργοι, αυτοαπασχολούμενοι, όπως ας πούμε ιδιοκτήτες περιπτέρου ή άλλες κατηγορίες, που ενώ δεν εντάχθηκαν στους πληττόμενους ΚΑΔ, ωστόσο είχαν τεράστια απώλεια στο εισόδημα τους και συνολικά ποια μέτρα προστασίας της πρώτης κατοικίας θα υπάρχουν μετά το 9μηνο πρόγραμμα που το παρουσιάζετε ως τη δήθεν μαγική συνταγή για να γιατρέψει τον ορυμαγδό της κρίσης;

Τα ίδια σας επισήμανε και η Ένωση Καταναλωτών στη συζήτηση με τους φορείς και μάλιστα τονίζοντας περισσότερο ότι αυτή η όποια ρύθμιση ουσιαστικά δεν αφορά και δεν καλύπτει αυτούς που ήδη αντιμετώπιζαν δυσκολίες πληρωμής των δανείων τους και πριν τη διάρκεια της πανδημίας.

Για αυτό επαναλαμβάνουμε ότι μία πραγματική ανακούφιση από τα βάρη των λαϊκών οικογενειών, που παρέχει και επαρκή προστασία της πρώτης κατοικίας, αλλά περιλαμβάνει ταυτόχρονα και ελάφρυνση αυτοαπασχολούμενων και αγροτών που αντιμετωπίζουν πραγματικά δυσκολίες επιβίωσης ήδη και πριν από την πανδημία, είναι αυτή που κατέθεσε ως πρόταση το Κ.Κ.Ε. είτε ως πρόταση νόμου ήδη από το 2015 για τις τότε συνέπειες της κρίσης είτε και σήμερα θα καταθέσει με τη μορφή της τροπολογίας στο νόμο. Αυτή λοιπόν, η πρόταση είναι που εξασφαλίζει αυτή τη φορά το λογαριασμό της κρίσης να τον πληρώσουν οι τράπεζες που δεν τους έχετε ρίξει απλά σανίδα σωτηρίας, αλλά τους δώσατε και το σκάφος να πλέουν ανέμελες σε πελάγη ευτυχίας. Αυτή η πρόταση είναι που θα λύσει αν θέλετε και το ερώτημα που έθεσε ο κύριος Υπουργός να μη δίνεται έμμεση ενίσχυση προς τις τράπεζες, αλλά πραγματικά να διευκολυνθούν στην αποπληρωμή των οφειλών τους οι δανειολήπτες. Είναι πρόταση που προβλέπει τη διαγραφή τόκων, ανατοκισμών και κεφαλαιοποιήσουν που προκύπτουν από αυτούς, το κούρεμα του κεφαλαίου έως και 50%, με βάση και εισοδηματικά κριτήρια και το ύψος των δανείων που μπαίνουν στην τροπολογία, προβλέπει αναστολή των πληρωμών για όλους τους ανέργους, όσο διαρκεί η κρίση, όπως βέβαια και απαγόρευση κάθε μέτρου αναγκαστικής εκτέλεσης και βέβαια μία σειρά άλλες διευκολύνσεις που αφορούν και τα επαγγελματικά δάνεια των αυτοαπασχολούμενων και των αγροτών, για να μπορέσουν πραγματικά να αντιμετωπίσουν την βαριά υπερχρέωση που βιώνουν.

Τώρα, για μία σειρά άλλα φορολογικά μέτρα που υπάρχουν στο νομοσχέδιο θα αναφερθώ σε επιμέρους άρθρα που ουσιαστικά δείχνουν τον χαρακτήρα και ποιον πραγματικά ενδιαφέρεστε να βγάλετε αλώβητο από αυτή την κρίση. Για το άρθρο 1 τοποθετήθηκα και χτες. Ουσιαστικά, θεωρούμε ότι επιδιώκει να διαμορφώσει τους όρους για να μετατρέπεται και με το νόμο η χώρα σε ένα φορολογικό παράδεισο. Ναι, μεν σε αυτή την ρύθμιση αφορά αποκλειστικά τις περιπτώσεις των συνταξιούχων του εξωτερικού, στους οποίους δίνεται κίνητρο για να μεταφέρουν τα εισοδήματά τους από τις συντάξεις στη χώρα, να φορολογούνται μόνο με 7% σταθερή φορολογία κάθε χρόνο για το σύνολο των εισοδημάτων τους, την ώρα που οι συνταξιούχοι στην Ελλάδα πληρώνουν πάνω από 20% φόρο και τα ίδια βάρη σηκώνουν και το σύνολο μισθωτών και αυτοαπασχολούμενων. Ωστόσο το άρθρο αυτό ουσιαστικά δείχνει το ενδιαφέρον σας και ομολογήθηκε κατά κάποιο τρόπο, να διαμορφώνετε τέτοιου είδους κίνητρα για να αναζητούν ξένα κεφάλαια χαμηλότερη φορολογία στη χώρα.

Προχωρώντας τώρα στο άρθρο 2, όπου προβλέπεται η απαλλαγή φορολογίας εισοδήματος για τη δωρεάν διάθεση με τη μορφή μετοχών σε εργαζόμενους ή εταίρους, δηλαδή για τη δωρεάν διάθεση ποσών που δίνονται ως μπόνους για την επίτευξη συγκεκριμένων στόχων. Τι επιδιώκετε ουσιαστικά με τέτοιου είδους ρυθμίσεις; Επιδιώκετε να εμπεδώνεται για τα καλά ο κοινωνικός εταιρισμός μεταξύ εργαζομένων και επιχειρήσεων. Να τρέχει, δηλαδή, ασθμαίνοντας ο εργαζόμενος να πιάσει τους στόχους της επιχείρησης, με πλήρη εντατικοποίηση των συνθηκών εργασίας κάτι που έχει ιδιαίτερα διευκολυνθεί και με τα μέτρα που πήρατε στη διάρκεια της πανδημίας και από την άλλη να μη διεκδικεί αυξήσεις του μισθού του, αλλά να παίρνει μετοχές της εταιρείας. Να γίνεται δηλαδή και αυτός ολίγον επιχειρηματίας ως επιβράβευση για την αποτελεσματικότητά του. Την ίδια μάλιστα απαλλαγή προβλέπεται και για εταίρους και μετόχους των εταιρειών κάτι που θεωρούμε ακόμα πιο προκλητικό στοιχείο στη ρύθμιση, γιατί δημιουργεί ακόμα έναν εύσχημο τρόπο να απαλλάσσονται οι μέτοχοι από τη φορολογία των κερδών τους που ήδη έχει φτάσει στο στοιχειώδες 5% στα διανεμόμενα κέρδη.

Σε σχέση τώρα με το άρθρο 9, έγινε αρκετή συζήτηση στη διάρκεια της συζήτησης με τους φορείς. Εμείς θεωρούμε προβληματικό τον τρόπο που αντιμετωπίζεται η αντικατάσταση των παλιών αυτοκινήτων από νέα μη ρυπογόνα και για τα επιβατικά και για τα φορτηγά αυτοκίνητα που προβλέπονται στη ρύθμιση με βάση τις διατάξεις του νέου νόμου που αυξάνει ουσιαστικά τα τέλη για τα πιο παλιά και ρυπογόνα δείχνοντας μια προσπάθεια που γίνεται ουσιαστικά στο πλαίσιο της ενίσχυσης της κερδοφορίας των αντίστοιχων μονοπωλίων για την εισαγωγή νέων τεχνολογιών, ηλεκτροκίνησης και άλλα. Ακολουθώντας το δόγμα ο ρυπαίνων μπορεί να πληρώνει. Να οδηγεί όμως εκατοντάδες επαγγελματίες αυτοαπασχολούμενους σε νέα επιβάρυνση, καθώς θα είναι αδύνατον να αντικαταστήσουν με νέα τα φορτηγά τους. Και βέβαια, με τέτοιου είδους ρυθμίσεις σε τίποτα να μην εξασφαλίζουν και τους περιβαλλοντικούς όρους που πρέπει να ακολουθούνται για την προστασία του περιβάλλοντος.

Σε σχέση με τα υπόλοιπα άρθρα είπα και χθες ότι θεωρούμε ακόμα πιο προκλητικό το άρθρο 10, που ουσιαστικά πέρασε στον αφρό από όλα τα άλλα κόμματα. Επιμένουμε ότι αποτελεί ένα δώρο στους εφοπλιστές και αποτελεί πραγματικά πρόκληση την ώρα που οι ίδιοι απολαμβάνουν τόσες ατέλειες και αφορολόγητα σε καύσιμα και άλλους ειδικούς φόρους. Μάλιστα άκουσα χθες από κάποιον βουλευτή της Νέας Δημοκρατίας στην τοποθέτησή του να εξανίσταται γιατί κάνουμε αυτήν την κριτική για την καινούργια φοροαπαλλαγή που δίνεται στους εφοπλιστές λέγοντας ότι η κατάργηση των έμμεσων φόρων είναι ουσιαστικά ενίσχυση της οικονομίας. Επιστρέφουμε το ερώτημα και λέμε αφού κόπτεστε να ενισχύσετε την οικονομία, γιατί δεν καταργείτε τους ίδιους έμμεσους φόρους από τους εργαζόμενους, τους αγρότες, τους αυτοαπασχολούμενους που τους έχουν ρημάξει; Αλλά όλες οι φοροαπαλλαγές και ελαφρύνσεις πάνε μόνιμα στους εφοπλιστές και τους μεγάλους επιχειρηματικούς ομίλους;

 Σας καλούμε, λοιπόν, για να ενισχύσετε την οικονομία, να καταργήσετε το ΦΠΑ στα είδη πλατιάς λαϊκής κατανάλωσης. Εδώ καλά - καλά δεν τολμήσετε να επαναφέρετε τους μειωμένους συντελεστές ΦΠΑ στα νησιά του Αιγαίου και μιλάτε τώρα για τέτοιου είδους κατάργηση ειδικών φόρων; Σταματήστε αυτό τον εμπαιγμό, γιατί η ταξική σας μεροληψία δεν μπορεί να κρυφτεί. Αντίθετα, οι όποιες διευκολύνσεις προβλέπονται από το νομοσχέδιο, δεν γιατρεύουν αυτήν τη μόνιμη χαώδη διαφορά στην κατανομή των βαρών.

Για το άρθρο 8, που αναστέλλει για ένα χρόνο την επιβολή του τέλους επιτηδεύματος στους αγρότες, εμείς σας καλούμε να καταργήσετε αυτό το απαράδεκτο χαράτσι και για τους αγρότες και για τους αυτοαπασχολούμενους, οι οποίοι με τον πιο άδικο τρόπο έχουν φορολογηθεί και έχουν πληρώσει τόσα χαράτσια όλα τα προηγούμενα χρόνια.

Αντίστοιχα και το άρθρο 18, όπου μειώνεται ουσιαστικά η προκαταβολή φόρων, θεωρούμε ότι είναι ένα μέτρο εξίσου άδικο που και αυτό θα πρέπει να καταργηθεί. Το μέτρο της προκαταβολής φόρου, αποτελεί εμπαιγμό για χιλιάδες αυτοαπασχολούμενους, που έχουν δει κυριολεκτικά το εισόδημά τους να γκρεμίζεται τα προηγούμενα χρόνια. Το παρόν νομοσχέδιο δεν καταργεί αυτό το άδικο μέτρο, αλλά αντίθετα νομοθετεί μια αυτονόητη μείωση στην προκαταβολή για τα εισοδήματα του 2020, αφού ούτως ή άλλως λόγω των μεγάλων απωλειών της διάρκειας της κρίσης είναι δεδομένο ότι δεν θα προέκυπταν και οι αντίστοιχοι φόροι για το 2020. Η αυτονόητη και επιβεβλημένη κατάργηση του άδικου φόρου της προκαταβολής, που δεν έχει προηγηθεί τόσα χρόνια, δεν μπορεί να καλυφθεί με μόνο τις αναλογικές μειώσεις, αλλά πρέπει συνολικά να καταργηθεί μαζί με μια σειρά άλλα μέτρα που πρέπει να ληφθούν για την στήριξη των αυτοαπασχολούμενων, όπως την επαναφορά του αφορολόγητου ορίου στα 12.000 ευρώ.

Δεν θα μπω καθόλου στα άρθρα που αφορούν τις Ευρωπαϊκές Οδηγίες. Επιτρέψτε μου, μόνο ένα σχόλιο, σε σχέση με τις ρυθμίσεις που φαίνονται περί δήθεν φορολογικής διαφάνειας στο εσωτερικό της Ένωσης. Θεωρούμε ότι αυτού του είδους οι ρυθμίσεις ούτε μπορούν να αντιμετωπίσουν τα φαινόμενα αυτά, αλλά και μάλλον ως ανέκδοτο μπορούν να ακουστούν όταν είναι γνωστός ο ανταγωνισμός για το ποια χώρα θα προσελκύσει περισσότερους επενδυτές κάνοντάς τα μεγαλύτερα δώρα των φοροαπαλλαγών και φοροαποφυγών. Βέβαια, έχει γίνει πλέον κανόνας η δυνατότητα που έχουν οι πολυεθνικές να παρακάμπτουν τέτοιου είδους ελέγχους. Είναι κάτι, που με τέτοιες ρυθμίσεις, επιδιώκετε να νομιμοποιήσετε.

Κλείνοντας, μίλησα και χτες, για το άρθρο 66, νομίζω ότι μετά και τη συζήτηση με τους φορείς, είναι ακόμα πιο μεγάλο το ερωτηματικό γιατί επιλέγει η κυβέρνηση να διακόψει με τέτοιο αιφνίδιο τρόπο την παράταση που δόθηκε στον πίνακα των επιτυχόντων του Νομικού Συμβουλίου του Κράτους. Νομίζω, ότι σας δόθηκαν αρκετά επιχειρήματα και από τους εκπροσώπους, για το γεγονός ότι μια τέτοια πρακτική ακολουθείται όλα τα προηγούμενα χρόνια και δεν καταλαβαίνουμε γιατί αναιρέσατε την ίδια τη δική σας απόφαση για παράταση του πίνακα μέχρι τον Απρίλιο του 2021. Πραγματικά, γι’ αυτούς τους ανθρώπους, που για τόσα χρόνια περίμεναν, με τη βεβαιότητα που τους είχε δημιουργήσει η τακτική που ακολουθείτε όλα τα προηγούμενα χρόνια, την πρόσληψή τους οργανώνοντας ταυτόχρονα τον επαγγελματικό και προσωπικό τους προγραμματισμό. Θεωρούμε, ότι είναι μία πολύ άδικη απόφαση, την οποία σας καλούμε και τώρα να πάρετε πίσω.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε. Κύριε Υπουργέ, δυστυχώς, δεν υπάρχει ασφαλής πορεία για να αποφύγουμε τα χιλιάδες λουκέτα και τις στρατιές των Ελλήνων ανέργων που έρχονται. Πρέπει να είμαστε ειλικρινείς, η οικονομία της χώρας δεν μπορεί να ανακάμψει σύντομα και τα βήματα που κάνει η κυβέρνηση, τα οποία θα μου επιτρέψετε να πω, είναι δειλά είτε γιατί δεν θέλετε είτε γιατί δεν μπορείτε, δεν σας αφήνουνε, δεν βοηθάνε ιδιαίτερα.

Τα πρώτα κύματα από το τσουνάμι που έρχεται, θα φανούν το φθινόπωρο, όταν τα προβλήματα θα μεγεθυνθούν, με τη ρευστότητα να συρρικνώνεται περισσότερο, την ανεργία να κινείται σε πολύ υψηλά επίπεδα και τη βοήθεια των ευρωπαίων να φθάνει με μεγάλη καθυστέρηση. Θα πάμε σε μια ανθρωποφαγία από τον Σεπτέμβριο και οι δικές μας δυνάμεις τις οποίες και θα χρειαστεί να στηριχθούμε, δεν μοιάζουν να είναι ικανές για να μας σώσουν. Το διακύβευμα, τώρα, για τους εκατοντάδες χιλιάδες Έλληνες δανειολήπτες, που δεν θα καταφέρουν να ενταχθούν στο καθεστώς προστασίας, είναι η απώλεια του κινήτρου τους. Άρα το πρώτο στοίχημα είναι αυτό.

Το δεύτερο είναι η μείωση των κόκκινων δανείων.

Και το τρίτο στοίχημα είναι η αποφυγή δημιουργίας νέας γενιάς κόκκινων δανείων.

Δύσκολες υποθέσεις και οι τρεις και οι αποφάσεις πρέπει να είναι γενναίες.

Πάμε, τώρα, στα άρθρα. Φορολογικές παρεμβάσεις για την ενίσχυση της αναπτυξιακής διαδικασίας. Από το 1 ως και το 20.

Στο άρθρο 1, για την εναλλακτική φορολόγηση εισοδήματος φυσικών προσώπων, προβλέπεται, μεταξύ άλλων, ότι η χώρα μας θα εισπράττει φόρο με συντελεστή 7% για το σύνολο του εισοδήματος που αποκτήθηκε στην αλλοδαπή. Το ποσοστό είναι πολύ λίγο. Θα είχε πραγματική αξία αν αυτή η διάταξη προέβλεπε και υποχρέωση περιουσίας του φορολογούμενου στην Ελλάδα ή με δέσμευση ανάλωσης μέρους του φορολογούμενου εισοδήματος στην Ελλάδα.

Στο άρθρο 8, για την αναστολή υποχρέωσης καταβολής τέλους επιτηδεύματος για τους αγρότες κανονικού καθεστώτος ΦΠΑ, θα έπρεπε να ενταχθούν στο καθεστώς της απαλλαγής όλοι οι αγρότες και όχι μόνο τα μέλη των συνεταιρισμών και επιπλέον. Για εμάς αυτό ήταν ένα θέμα, το οποίο το ζητήσαμε και επιμείναμε πάρα πολύ και χαιρόμαστε που το πετύχαμε. Επιπλέον, λοιπόν, θα πρέπει να υπαχθούν συνολικά όσοι ασχολούνται με την πρωτογενή αγροτική παραγωγή, όπως και οι αλιείς. Και βέβαια, να μην απαλλαγούν μόνο για το 2019, αλλά να υπάρχει μία μόνιμη απαλλαγή για τους ανθρώπους αυτούς, αν θέλουμε να στηρίξουμε την πρωτογενή παραγωγή, τον πρωτογενή τομέα, για να ανακάμψει η χώρα. Γιατί, με δάνεια δεν μπορούμε να σταθούμε στα πόδια μας.

Για την εξώδικη επίλυση φορολογικών διαφορών, στο άρθρο 16. Θα πρέπει να σημειώσω ότι όντως είναι ζητούμενη η επιτάχυνση της απονομής δικαιοσύνης, αλλά όχι εις βάρος της δικαιοσύνης και των φορολογούμενων. Εδώ προβλέπεται, μεταξύ άλλων, ότι οι διαφορές, που είναι εκκρεμείς στα δικαστήρια, να μπορούν να υπαχθούν σε καθεστώς εξώδικης επίλυσης. Θα θέλαμε να μας δώσετε κάποιες περισσότερες πληροφορίες.

Σε σχέση, πάντως, με την προθεσμία υποβολής θα πρέπει να προσδιοριστεί για λόγους ισότητας για όλους μέχρι και 31/12/2020.

Στο άρθρο 18, η μείωση της προκαταβολής φόρου κινείται προς τη σωστή κατεύθυνση προς όφελος των φορολογουμένων και της αγοράς γενικότερα. Για να βελτιωθεί, όμως, κύριε Υπουργέ, η κατάσταση θα πρέπει να καταργηθεί οριστικά η προκαταβολή φόρου και ιδίως αν πρόκειται για εισόδημα του 2019, που ο κόσμος είχε κάποια εισοδήματα και τώρα, το 2020, «τα ταμεία είναι άδεια». Οπότε θέλουμε όχι απλά μείωση, αλλά απάλειψη.

Αναφορικά με το δεύτερο μέρος του σχεδίου νόμου. Θα σταθώ στις Οδηγίες του 2018/822 και 2020/876, που έχουν να κάνουν με την υποχρεωτική αυτόματη ανταλλαγή πληροφοριών στη φορολογία και την παράταση ορισμένων προθεσμιών. Πρόκειται για διακρατική συνεργασία στον τομέα αυτό.

Σημειώνω, όμως, ότι θα πρέπει να είμαστε πολύ προσεκτικοί με τη διαχείριση των στοιχείων και δεδομένων των Ελλήνων φορολογουμένων. Η προστασία των προσωπικών δεδομένων πάρα πολύ σημαντική.

Στο Τρίτο Μέρος, κύριε Υπουργέ, το άρθρο 66 προβλέπει, μεταξύ άλλων, ότι η ισχύς του πίνακα κατάταξης των επιτυχόντων για τους δικαστικούς πληρεξουσίους του Νομικού Συμβουλίου του Κράτους παρατείνεται έως τις 30 Σεπτεμβρίου του 2020.

Στο σχετικό άρθρο, στη διαβούλευση, η παράταση προβλεπόταν μέχρι τις 12/4/2021. Γιατί τόσο μεγάλη διαφοροποίηση; Σε δύο μήνες, δηλαδή, λήγει η ισχύς του πίνακα. Χρειαζόμαστε κι εδώ πέρα να μας δώσετε κάποιες εξηγήσεις.

Στο άρθρο 67, ιδρύεται Γραφείο Νομικού Συμβουλίου του Κράτους στην Επιτροπή Ανταγωνισμού, αλλά προβλέπεται ότι μπορεί να απευθυνθεί και σε εξωτερικό δικηγόρο - φυσικό ή νομικό πρόσωπο και σε εταιρείες. Και εδώ ρωτάμε γιατί.

Το άρθρο 69 έχει να κάνει με την παρακράτηση από το κράτος του 60% που διαθέτει για την εξόφληση υποχρεώσεων των ΟΤΑ από την επιχορήγησή τους. Αισθάνομαι, στο σημείο αυτό, την ανάγκη να επισημάνω τη θέση της ΕΛΛΗΝΙΚΗΣ ΛΥΣΗΣ που είναι η αυτοχρηματοδότηση των ΟΤΑ και απόδοση ποσοστού στο κράτος, με ταυτόχρονο τεκμήριο αρμοδιότητας υπέρ των ΟΤΑ.

Το άρθρο 70 προβλέπει την εγγύηση του ελληνικού δημοσίου προς όργανα και οργανισμούς της Ευρωπαϊκής Ένωσης. Ούτε λίγο ούτε πολύ, η Ελλάδα εγγυάται ότι θα χρηματοδοτήσει τράπεζες, πιστωτικά ιδρύματα, φορείς, μπορεί και ΜΚΟ. Πότε επιτέλους, κύριε Υπουργέ, θα αναλάβει η Ευρωπαϊκή Ένωση τώρα τις ευθύνες και υποχρεώσεις που έχει απέναντι στη χώρα μας; Και όχι μόνον εμείς. Γιατί, μόνο εμείς δίνουμε.

Σε σχέση, τώρα, με την προστασία της πρώτης κατοικίας, στο άρθρο 71. Ό,τι ρυθμίζεται για να προστατεύσει την πρώτη κατοικία του Έλληνα, δεν είμαστε αντίθετοι. Στην ουσία, πρόκειται για επιχορήγηση της δόσης δανείου για πρώτη κατοικία, για 9 μήνες, από το κράτος. Αλλά, μπαίνουν τόσες προϋποθέσεις, που μάλλον ελάχιστοι θα είναι αυτοί, οι οποίοι μπορούν να επωφεληθούν. Και δεν μπορούμε να μην επισημάνουμε ότι όλο αυτό μοιάζει περισσότερο με έμμεση ενίσχυση των τραπεζών από το κράτος, σε βάρος των φορολογουμένων, παρά με πραγματική προσπάθεια και πρόθεση διάσωσης του οφειλέτη.

Αναφορικά, δε, με τη διαδικασία υποβολής της αίτησης στο άρθρο 75 η πρόβλεψη για αυτοδίκαιη άρση του τραπεζικού και φορολογικού απορρήτου, για όσους υπογράφουν την αίτηση, είναι πάρα - πάρα πολύ αυστηρή. Επιπλέον στην παράγραφο 12 προβλέπεται 250 ευρώ αμοιβή ανά φορέα. Πρόκειται για μια πολύπλοκη διαδικασία για τον αιτούντα. Η λίστα θα ήταν μια οριζόντια λύση για όλους.

Σε σχέση με τον χρόνο και τον τρόπο αυτής της συνεισφοράς του δημοσίου, τι θα γίνει μετά τη λήξη τους; Πώς θα προστατεύσετε τον πολίτη μετά από αυτό; Σε κάθε περίπτωση θα έπρεπε το δημόσιο να αναλάβει να πληρώσει εξ ολοκλήρου τις δόσεις και όχι όπως προβλέπεται στο άρθρο 78. Είναι υπέρ του οφειλέτη όταν το άρθρο 79 επιβάλλει στον οφειλέτη να εξυπηρετεί την τράπεζα για χρονικό διάστημα 6, 12, 18 μήνες μετά την ολοκλήρωση των εννέα μηνών της υποτιθέμενης ενίσχυσης; Πιο πολύ υπέρ των τραπεζών φαίνεται να είναι η διάταξη, παρά υπέρ του οφειλέτη.

Το ίδιο ισχύει και για το άρθρο 80. Δεν θα έπρεπε να διακόπτεται η συνεισφορά του δημοσίου σε περίπτωση θανάτου του οφειλέτη. Γιατί οι κληρονόμοι να χάσουν αυτή την ευνοϊκή ρύθμιση και να γίνει ακόμη πιο δαιδαλώδης η διαδικασία σε περίπτωση που χάσουν ένα αγαπημένο τους πρόσωπο; Και γιατί αν δεν μπορέσει ο οφειλέτης να τηρήσει τον διακανονισμό, να πάρει τα χρήματα με τόκο πίσω από το δημόσιο; Κοιτάζετε να βγάλετε και κέρδος από τις δυσκολίες του πολίτη, γιατί δεν είναι όλοι κακοπληρωτές από πρόθεση. Υπάρχει και κόσμος, ζούμε σε ένα καθεστώς οικονομικής κρίσης μεγάλης, που δεν μπορεί να ανταποκριθεί. Άρα εδώ θα πρέπει να δείξετε την κοινωνική σας πολιτική. Να μην βγάζετε και κέρδος από τις δυσκολίες του πολίτη.

Στο άρθρο 87 προβλέπεται για την εκτέλεση αποφάσεων, εδώ έχει ενδιαφέρον τώρα, του Ευρωπαϊκού Δικαστηρίου Δικαιωμάτων του Ανθρώπου. Εμείς, λοιπόν, ως χώρα, να πληρώσουμε σε όσες περιπτώσεις μας έχει καταδικάσει το Ευρωπαϊκό Δικαστήριο και το κάνουμε. Γιατί, όμως, δεν εφαρμόζουμε και εμείς και τις άλλες αποφάσεις του Δικαστηρίου; Να εφαρμόσουμε και εμείς σαν χώρα, δηλαδή όπως αυτή που κάνατε χθες, για παράδειγμα, και το έχω πει και σε άλλες επιτροπές και σε άλλες, όχι μόνο εδώ, δεν είναι ίσως η Επιτροπή Οικονομικών η αρμόδια Επιτροπή, αλλά σε άλλες επιτροπές, ότι τις μαζικές επαναπροωθήσεις των λαθρομεταναστών που εισβάλλουν παράνομα στην Ελλάδα. Αναφέρομαι στην υπόθεση της Ισπανίας, που αποφασίστηκε η επιστροφή στο Μαρόκο, για παράδειγμα, 75 ατόμων. Είναι κι αυτό μια απόφαση του Ευρωπαϊκού Δικαστηρίου Ανθρωπίνων Δικαιωμάτων. Θέλω να πω ότι εμείς καλώς τα εφαρμόζουμε, αλλά ήρθε η ώρα κάποια στιγμή στη χώρα αυτή να εφαρμόζουμε και εμείς τις αποφάσεις. Και κάτι ακόμη. Γιατί δεν προχωράτε τις διαδικασίες για να αποζημιωθούν οι Έλληνες, γιατί και αυτό είναι μια απόφαση, σε βάρος της Γερμανίας για τις θηριωδίες του ναζιστικού καθεστώτος; Και αυτό είναι τεράστιο θέμα. Το έχουμε θέσει εκατό φορές.

Τώρα, για να επιστρέψω στο νομοσχέδιο. Όσον αφορά στο κτηματολόγιο, στο άρθρο 88, πιστεύουμε ότι δεν πρέπει να καταργήσετε τη δημοσίευση στις εφημερίδες. Μόνο ηλεκτρονική δημοσίευση δεν αρκεί και αυτό γιατί το λέω; Γιατί πολλοί συμπολίτες μας και ειδικά οι ηλικιωμένοι δεν έχουν ούτε υπολογιστές, ούτε ίντερνετ και είναι και δύσκολη η πρόσβαση τους. Θα μου πείτε ότι: «Μπορούν να τους βοηθήσουν τα παιδιά τους». Θα έπρεπε να προβλέπεται σωρευτικά η έντυπη και ηλεκτρονική δημοσίευση.

Κλείνω με το άρθρο 94. Θα θέλαμε να μας δώσετε κάποιες περισσότερες πληροφορίες για τα ιδρύματα που αναφέρονται και συγχωνεύονται. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Τον λόγο έχει ο κ. Αρσένης.

 **ΚΡΙΤΩΝ ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Το γενικό πλαίσιο το συζητήσαμε στην επί της αρχής συζήτηση. Θα μπούμε σε μερικά άρθρα που μας εντυπωσίασαν. Μας εντυπωσίασαν γιατί μοιάζουν να έχουν δώρα για συγκεκριμένες κατηγορίες πολιτών ή ανθρώπους που επηρεάζονται από αυτές.

Στο άρθρο 5. Έχουμε την κατ’ εξαίρεση από τα λοιπά νομικά πρόσωπα δυνατότητα που δίνετε στις μονές του Αγίου Όρους να συλλέγουν αποδείξεις, τιμολόγια από πάσης φύσεως δαπάνες και όχι όπως συμβαίνει ως σήμερα από τις δαπάνες που είναι συναφείς με την εν γένει ακίνητη περιουσία τους και τα εκμισθωμένα ακίνητα. Οι δαπάνες αυτές αναγνωρίζονται και ως εκπιπτώμενες. Το ποσοστό της έκπτωσης για κάθε είδους δαπάνες, ανεξαρτήτως με το αν συνδέονται με την εκμετάλλευση συγκεκριμένου ακινήτου ή εν γένει ακίνητης περιουσίας, ανέρχεται σε ποσοστό 100%. Όλοι σεβόμαστε το Άγιο Όρος και σαν πολιτιστικό αγαθό και σαν τόπο θρησκευτικό. Όμως εδώ πέρα, αυτό που βλέπουμε, είναι μια ψηφοθηρική διάταξη, την οποία και καταγγέλλουμε. Το άρθρο 9, το ζητήσαμε και στην ακρόαση των φορέων. Είναι κάτι που μας έχει απασχολήσει και στην ηλεκτροκίνηση.

Έχουμε στα πλαίσια της αναμόρφωσης και του εξορθολογισμού του καθεστώτος της φορολόγησης των επιβατικών και φορτηγών οχημάτων Ιδιωτικής Χρήσης, με στόχο, όπως και στην ηλεκτροκίνηση, να μειωθούν, να αποσυρθούν, να μην έχουμε, επιπλέον, αυτοκίνητα παλαιάς τεχνολογίας στους ελληνικούς δρόμους.

Έχουμε το αντικίνητρο για την εισαγωγή αυτοκινήτων δεκαετίας και πριν, το οποίο θα μπορούσε να είναι θετικό, αλλά εδώ πέρα δεν δίνετε κανένα κίνητρο για την απόσυρση των αυτοκινήτων που είναι 17 ή 20 και παραπάνω χρόνων. Σε μια χώρα, δηλαδή, που έχουμε μέσο όρο 18 χρόνια, μας ενοχλεί ότι οι εισαγωγές μας είναι κατά μέσο όρο 10,5 χρόνια; Είναι σωστή η κατεύθυνση του μέτρου, αλλά με το να μη δίνουμε κανένα παράλληλο να του για την απόσυρση των αυτοκινήτων παλαιάς τεχνολογίας που υπάρχουν ήδη και είναι πολύ παλαιάς τεχνολογίας στους ελληνικούς δρόμους.

Φαίνεται, τελικά, να θέλουμε μόνο τους εισαγωγείς καινούργιων αυτοκινήτων και την ίδια στιγμή στερούμε σε πολίτες, που δεν έχουν τη δυνατότητα, να αλλάξουν το αυτοκίνητό τους ή να αγοράσουν ένα καινούργιο. Αυτοί οι πολίτες μπορούν αυτή τη στιγμή να αφήσουν το αμάξι της εικοσαετίας και εικοσιπενταετίας και τριακονταετίας και να πάρουν ένα αμάξι δεκαετίας. Αυτή τη δυνατότητα τους τη υστερούμε, οδηγώντας τους σε ακριβές επιλογές που δεν έχουν.

Στο άρθρο 10, βλέπουμε ένα «δώρο» στους εφοπλιστές, πλέον, των τροφοεφοδίων καυσίμων και λιπαντικών που απαλλάσσονταν μέχρι σήμερα από το δασμό και άλλες φορολογικές επιβαρύνσεις, προστίθενται τα μέσα συνεννόησης τηλεπικοινωνίας, μηχανές, εξαρτήματα, ανταλλακτικά, εργαλεία και συναφής εξοπλισμός πλοίου, αλλά και έπιπλα και σκεύη, μέσα ψυχαγωγίας πληρώματος και επιβατών, εκτός τυχερών παιγνίων.

Στο μετρό 11. Για εμάς είναι ένα θετικό μέτρο, το οποίο και θα στηρίξουμε. Είναι η υπαγωγή στον υπερ-μειωμένο συντελεστή ΦΠΑ 6%, των βιβλίων μουσικής. Τουλάχιστον, κάλλιο αργά παρά ποτέ, ήρθε αυτό το μέτρο. Εμείς ως Μέρα25, επανειλημμένα, έχουμε προτείνει και ζητήσει από την Κυβέρνηση όλα τα εμπορεύματα που αφορούν το αγαθό της παιδείας και του πολιτισμού, να υπάγονται σε αυτόν τον υπερ-μειωμένο κατώτατο συντελεστή. Το θεωρούμε θετικό, αλλά θα καλούσαμε την Κυβέρνηση, να τολμήσει, να κάνει ολόκληρο το μέτρο, γιατί φαντάζομαι δεν σχετίζεται μόνο με τα βιβλία μουσικής η ανάγκη να πάμε στο χαμηλό ΦΠΑ, αλλά με όλο το κομμάτι της παιδείας και του πολιτισμού. Άρα, γιατί εξαιρέσουμε τις άλλες κατηγορίες;

Στο άρθρο 18, έχουμε ένα ημιμέτρο μείωσης προκαταβολής φόρου εισοδήματος σε φυσικά και νομικά πρόσωπα ανάλογα με το εύρος της μείωσης του κύκλου εργασιών τους, συγκρινόμενος το πρώτο εξάμηνο του 2020 και το τελευταίο εξάμηνο του 2019. Δηλαδή, τα αντίστοιχα εξάμηνα ανάλογα με τη μείωση που έχουν κατά τη σημερινή φορολογία.

Εμείς έχουμε καλέσει, ξανά και ξανά, την Κυβέρνηση να καταργήσει την προκαταβολή φόρου. Από το 100% της προκαταβολή φόρου η Κυβέρνηση έκανε κάτι για μας που είναι αν θέλετε ειρωνικό προς τους πολίτες, τη μείωση του κατά 5%, δηλαδή, στο 95% την προκαταβολή φόρου. Εμείς καλούμε την Κυβέρνηση να καταργήσει αυτή την προκαταβολή και έχουμε καταθέσει τις προτάσεις που ανέφερα και χθες στη συνεδρίασή μας, από 95% να πάει 0% η προκαταβολή για όλα τα χαμηλά και μεσαία εισοδήματα, για όσους έχουν ένα κύκλο εργασιών κάτω των 120.000 ευρώ. Όταν λέω εισοδήματα αναφέρομαι στον τζίρο των εταιρειών.

Τέλος, στο άρθρο 70, έχουμε μια τροποποίηση που εγείρει σοβαρά ερωτήματα. Με βάση το ν.4549/2018, ο Υπουργός Οικονομικών, παρέχει την εγγύηση του ελληνικού δημοσίου προς όργανα και οργανισμούς της Ε.Ε., για τη χρηματοδότηση των κρατών-μελών, στο πλαίσιο κανονισμών της Ε.Ε. ή διακρατικών συμφωνιών. Ήταν κάτι που ορίζονταν και από τις συνθήκες. Τώρα, μας φέρνετε μια διάταξη, όπου ο Υπουργός, παρέχει την εγγύηση του ελληνικού δημοσίου, πέρα από τα όργανα και τους οργανισμούς της Ε.Ε., για τη χρηματοδότηση κρατών-μελών και για πιστωτικά ιδρύματα, φυσικά ή νομικά πρόσωπα και φορείς, στο πλαίσιο της ενωσιακής νομοθεσίας, διακρατικές συμφωνίες ή συμφωνίες μεταξύ των κρατών-μελών και των οργανισμών της Ε.Ε.. Αναρωτιόμαστε, προς τι αυτή η προσθήκη παροχής εγγυήσεων, για τη χρηματοδότηση των πιστωτικών ιδρυμάτων ή νομικών και φυσικών προσώπων και φορέων; Πιθανολογούμε, ότι σχετίζεται με το ταμείο ανάκαμψης. Το βέβαιο είναι, όμως, ότι και πάλι, οι τραπεζίτες και ολιγάρχες, θα χρηματοδοτούνται με εγγύηση τα χρήματα των Ελλήνων φορολογουμένων, την ώρα που καλούνται να σηκώσουν αυτοί, δηλαδή, οι πολίτες, τα βάρη του 5ου μνημονίου.

Τέλος, θα ολοκληρώσω με τα άρθρα 71 έως 83, όπου περιγράφουν τις διαδικασίες του δήθεν προγράμματος υποστήριξης, μέσω της συνεισφοράς του δημοσίου, για την αποπληρωμή δανείων με εμπράγματες εξασφαλίσεις στη κύρια κατοικία, για δανειολήπτες που έχουν πληγεί από δυσμενείς συνέπειες του COVID-19. Εμείς, καλούμε την κυβέρνηση, να καταργήσει αυτά που κατήγγειλε και η ΕΚΠΟΙΖΩ, τον «ΗΡΑΚΛΗ», ο οποίος συνέχιζε τις διαδικασίες των εξώσεων και των πλειστηριασμών κατοικιών, που συνέχισαν εν μέσω του κορονοϊού, εν μέσω του «Μένουμε στο Σπίτι», κάποιοι άνθρωποι να μένουν χωρίς σπίτι. Να σταματήσει αυτή η διαδικασία, να δημιουργηθεί ένα ταμείο διαχείρισης του ιδιωτικού χρέους, το οποίο να έχει όλα αυτά τα κόκκινα δάνεια, για να μπορεί να τα διαχειριστεί με δημοκρατικό τρόπο, ο οποίος τι σημαίνει στην πράξη; Σημαίνει, ότι για όσο υπάρχει αυτή η κρίση, οι πολίτες δεν θα επιβαρύνονται με την αποπληρωμή δανείων, καθώς δεν μπορούν να το κάνουν. Θα πληρώνουν ένα ενοίκιο, που θα αποφασίζεται από τους οικείους δήμους, με κοινωνικά κριτήρια και στη συνέχεια, όταν η κρίση αυτή ξεπεραστεί και αποκατασταθούν οι αξίες των ακινήτων, θα έχουν την ευκαιρία, οι πολίτες αυτοί, είτε να πουλήσουν το σπίτι τους και να λάβουν το δίκαιο τίμημα όμως από αυτή τη διαδικασία και αποπληρωμής των δανείων, είτε να αποπληρώσουν τα δάνεια και να κρατήσουν το σπίτι τους.

Είναι το σχέδιο που ονομάζουμε «ΟΔΥΣΣΕΑΣ», καθώς αυτοί οι πολίτες είναι σε μια οδύσσεια για να φτάσουν σπίτι τους, για να τους ανήκει το σπίτι τους, ενώ το σχέδιο «ΗΡΑΚΛΗΣ», που προτείνετε εσείς, στην ουσία, για σας, αυτοί οι πολίτες, είναι ο κόπρος που πρέπει να καθαριστεί, γιατί είναι το εμπόδιο τα κόκκινα αυτά δάνεια, σε μια σειρά άλλα θέματα που θέτετε. Όμως, ξέρετε κάτι; Ακόμα και για τις τράπεζες αυτό που κάνετε είναι λάθος. Δεν είναι ότι θα πάρουν αυτά τα καταχρηστικά funds 12 δις ελληνικού χρέους, που αν τα είχαμε, αν τα δίναμε αυτά στην πραγματική οικονομία, στις μικρές και μεσαίες επιχειρήσεις και στους αυτοαπασχολούμενους, πραγματικά θα μπορούσαμε να θωρακίσουμε αυτή την οικονομία και τη χώρα μας απέναντι στην κρίση του κορονοϊού, δεν είναι μόνο αυτό, αν προχωρήσουμε στις εκποιήσεις αυτών των σπιτιών, θα πέσει τόσο πολύ περαιτέρω η αξία των ακινήτων, που οι τράπεζες, θα χρειαστούν, για ακόμη μια φορά, μια επιπλέον ανακεφαλαιοποίηση, για τον πολύ απλό λόγο, ότι η κεφαλαιοποίησή τους αντιστοιχεί στην αξία των δανείων που έχουν στο χαρτοφυλάκιο και τα μη κόκκινα δάνεια που έχουν, κι αυτά θα χάσουν, θα εκμηδενιστεί η αξία, γιατί οι εγγυήσεις που έχουν είναι ακίνητα. Άρα, θα καταρρεύσει όλη αυτή η αγορά. Oι πολίτες θα μείνουν χωρίς σπίτι, το δημόσιο χρέος αυξάνεται και αυξάνεται η ανάγκη για ανακεφαλαιοποίηση των τραπεζών. Άρα, το σχέδιο που έχετε φέρει και το οποίο συντηρήθηκε εν μέσω κορονοϊού, κάνει κακό σε οποιονδήποτε στόχο και αν είχατε. Γι’ αυτό, εμείς, προτείνουμε ένα άλλο σχέδιο, το οποίο απαντά στις τρεις αυτές ανάγκες, τους πολίτες τις τράπεζες και την οικονομία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Αρσένη. Έχει κλείσει ο κατάλογος των Εισηγητών των Ειδικών Αγορητών. Περνάμε στους συναδέλφους Βουλευτές. Το λόγο έχει, ο κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε. Κύριοι συνάδελφοι, πολύ μακριά από τον κόσμο των σκανδάλων, των παραμάγαζων, των ηχογραφήσεων, των καρφωμάτων και των πολιτικών εκβιασμών που καταγγέλλονται, έναν κόσμο που κληρονόμησε η χώρα από τεσσεράμισι χρόνια διακυβέρνησης της πρώτης φοράς αριστερά, απλώνεται και ανθίζει σιγά - σιγά μια νέα Ελλάδα. Η Ελλάδα της ανάπτυξης, της μεθοδικότητας, της αξιοπιστίας και της πρωτοβουλίας. Η Ελλάδα που μέσα από την υγειονομική κρίση και την πανδημία, βγαίνει ακόμα πιο ισχυρή, συνειδητοποιημένη και ενωμένη.

Η ιστορική για την Ευρωπαϊκή Ένωση συμφωνία που επιτεύχθηκε προχθές στις Βρυξέλλες για το Ταμείο Ανάκαμψης, η οποία εξασφαλίζει για τη χώρα μας ένα συνολικό πακέτο που ξεπερνά τα 70 δισεκατομμύρια ευρώ, θέτει τις βάσεις για το νέο κεφάλαιο που ανοίγει στη χώρα με τη σφραγίδα της διακυβέρνησης της Νέας Δημοκρατίας. Ένα κεφάλαιο στο οποίο η οικονομική άνθιση δεν θα βασίζεται στο «Δώσε και σε μένα μπάρμπα» με στόχο το άκριτο, άσκοπο, άτσαλο ξόδεμα ζεστού χρήματος, αλλά θα εστιάζει στη μακρόπνοη επένδυση, την πεφωτισμένη διαχείριση και την καινοτόμα προσέγγιση.

Η Ελλάδα, θα χτίσει και θα δημιουργήσει. Κύριο συστατικό αυτής της διαδικασίας είναι ένα νέο σύγχρονο, υγιές αλλά και σταθερό φορολογικό πλαίσιο που θα λειτουργεί τόσο ως μαγνήτης για νέες επενδύσεις, όσο και ως εγγυητής σοβαρότητας και δικαιοσύνης για τους φορολογούμενους πολίτες. Σ αυτό το νέο φορολογικό νομοσχέδιο, αποτυπώνεται αυτή ακριβώς η μετάβαση. Στις σελίδες του προβλέπονται πολλές απολύτως αναγκαίες παρεμβάσεις που προσδοκά η κοινωνία και απαιτούν οι καιροί. Βασικός στόχος; Η θωράκιση και ενίσχυση της αναπτυξιακής διαδικασίας της Ελληνικής οικονομίας. Αφενός με την παροχή φορολογικών κινήτρων και στοχευμένων φορολογικών απαλλαγών, αφετέρου με την εξωδικαστική επίλυση εκκρεμών φορολογικών διαφορών με πολλές δόσεις και κούρεμα προσαυξήσεων.

Τα χρόνια ΣΥΡΙΖΑ της άδικης και οριζόντιας φορολογικής και εισφορολογικής αφαίμαξης, αποτελούν έναν εφιάλτη που ευτυχώς πέρασε. Η οικονομική ταπείνωση της μεσαίας τάξης, των αγροτών μας, των ελεύθερων επαγγελματιών, της υγιούς επιχειρηματικότητας, δίνει τη θέση της σε πολιτικές που καλλιεργούν τη φοροδοτική ισορροπία, αλλά και επάρκεια και δημιουργούν ένα φιλικότερο φορολογικό και οικονομικό περιβάλλον. Ανάμεσα σε πολλές νέες ρυθμίσεις που φέρνει το παρόν νομοσχέδιο, επιτρέψτε μου απλά να αναφέρω, το νέο πρόγραμμα «Γέφυρα» που παρέχει υποστήριξη για την αποπληρωμή δανείων με εμπράγματες εξασφαλίσεις στην κύρια κατοικία, σε δανειολήπτες που έχουν πληγεί από την υγειονομική κρίση. Την εξαίρεση από την υποχρέωση καταβολής του τέλους επιτηδεύματος, ειδικά για το φορολογικό έτος 2019 των αγροτών μας. Τη μερική ή ολική απαλλαγή για περισσότερους από ένα εκατομμύριο επιχειρηματίες, ελεύθερους επαγγελματίες και αγρότες τη φετινή χρονιά από την υποχρέωση πληρωμής προκαταβολής φόρου εισοδήματος έναντι του επόμενου έτους. Τη χαμηλότερη φορολόγηση των χρηματικών ποσών που δίνουν οι γονείς για την αγορά πρώτης κατοικίας από τα παιδιά τους. Μεταρρυθμίσεις ουσιαστικές, που αφενός αντανακλούν τη συνέπεια προγραμματικών λόγων και μετεκλογικών έργων της κυβέρνησης της Νέας Δημοκρατίας, επ’ ωφελεία του πολίτη. Αφετέρου, καθρεφτίζουν την αποφασιστικότητά μας να μην κόψουμε ρυθμούς ακόμα και υπό τις δύσκολες συνθήκες που έχει δημιουργήσει η πανδημία του κορονοϊού. Γιατί δεν είμαστε, ούτε και ποτέ θα γίνουμε, η παράταξη του δεν προλάβαμε και των φθηνών δικαιολογιών.

Με την ευκαιρία κύριε Υφυπουργέ, θα ήθελα να υπογραμμίσω την ανάγκη να ξαναδείτε το άρθρο 9, που αφορά στη μείωση του τέλους ταξινόμησης των νεότερων αυτοκινήτων και των αυτοκινήτων υβριδικής τεχνολογίας. Ταυτόχρονα, όμως και στην επιβάρυνση προσιτών και ασφαλών μεταχειρισμένων αυτοκινήτων που το νέο εισηγμένο υψηλό τέλος ταξινόμησης δεν δικαιολογείται κατά την άποψή μου από τους χαμηλούς αναλογικά εκπεμπόμενους ρύπους των αυτοκινήτων αυτών.

Κύριε Υφυπουργέ, η ελληνική αγορά λόγω της πολυετούς κρίσης έχει εμπόρους μεταχειρισμένων αυτοκινήτων που απευθύνονται ως επί το πλείστον σε κοινό μη υψηλής οικονομικής επιφάνειας, που δεν έχει τη δυνατότητα να αγοράσει εύκολα τα ακριβά υβριδικά αυτοκίνητα. Επειδή, λοιπόν, σημαντικό μέρος των Ελλήνων πολιτών κλείνει στην αγορά μεταχειρισμένων αυτοκινήτων είναι σημαντικό να διασφαλιστεί ότι η φορολογία που πληρώνει για τα παλαιότερης αντιρρυπαντικής τεχνολογίας αυτοκίνητα δεν θα είναι αποτρεπτική. Με τον τρόπο αυτό, διασφαλίζεται και ο μέσος πωλητής μεταχειρισμένων αυτοκινήτων που δεν θα οδηγηθεί έτσι σε αφανισμό.

Εναλλακτικά, πρέπει να βρεθεί τρόπος να στηριχθεί οικονομικά ο κλάδος στη δύσκολη αυτή μεταβατική περίοδο. Ειδικά, μάλιστα, όταν ακόμη και οι κατηγορίες οχημάτων Euro5, a, b, c, d και e, εξομοιώνονται δασμολογικά με οχήματα της κατηγορίας Euro4, καθιστώντας ακόμη και σύγχρονης τεχνολογίας αυτοκίνητα ασύμφορα προς εισαγωγή.

Κύριοι συνάδελφοι, η κυβέρνηση της Νέας Δημοκρατίας δε βλέπει τη φορολόγηση ως τιμωρία των πολιτών, αλλά ως επένδυση για τη βελτίωση της ποιότητας ζωής τους. Η κοινωνική γαλήνη και σταθερότητα, η εκτίναξη της απασχόλησης, η επενδυτική ανάπτυξη, η επιχειρηματική καινοτομία, ο πολλαπλασιασμός των ανταγωνιστικών πλεονεκτημάτων στο διεθνές περιβάλλον, όλα περνάνε μέσα από το φίλτρο της δίκαιης φορολόγησης, μέσα σε ένα σταθερό και ελκυστικό φορολογικό περιβάλλον. Η Νέα Δημοκρατία είναι εδώ, για να διασφαλίσει αυτή την καλή πρακτική που τόσο ανάγκη έχει η χώρα για να απλώσει ξανά περήφανα τα αναπτυξιακά της φτερά.

Σας ευχαριστώ πολύ .

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Κυρίες και Κύριοι συνάδελφοι, χθες υπήρξε μία σημαντική και ιστορική εξέλιξη για την Ευρώπη. Η χώρα μας συμμετείχε στη συνδιαμόρφωση μιας συμφωνίας που προβλέπει ισχυρά χρηματοδοτικά εργαλεία για την επιστροφή της Ευρωπαϊκής Ένωσης σε ισχυρούς και βιώσιμους ρυθμούς ανάπτυξης.

Μέσα στα επόμενα επτά χρόνια η Ελλάδα θα έχει στη διάθεσή της πάνω από 70 δισεκατομμύρια ευρώ που θα διατεθούν για τη δημιουργία ενός νέου, παραγωγικού και αναπτυξιακού προτύπου, για την αύξηση των θέσεων απασχόλησης και για την παραγωγή πλούτου που θα αυξήσει το ΑΕΠ της χώρας και θα μας επιτρέψει να μειώσουμε ακόμα περισσότερο τους φόρους. Είναι μια πολύ θετική εξέλιξη που προήλθε μέσα από μια συνθετική διαδικασία., έτσι, άλλωστε, λειτουργεί η ενωμένη Ευρώπη. Άνθρωποι που δεν πιστεύουν σε αυτήν την Ευρώπη ή που την ανακάλυψαν όψιμα, δε μπορούν να το συνειδητοποιήσουν και επιχειρούν να μηδενίσουν αυτή την εξέλιξη. Η πραγματικότητα, όμως, δεν αλλάζει.

Κυρίες και κύριοι συνάδελφοι, το φορολογικό νομοσχέδιο που εισάγεται σήμερα προς συζήτηση και ψήφιση στην Επιτροπή, συνιστά μία ακόμα στοχευμένη δέσμη παρεμβάσεων της κυβέρνησης με βραχυπρόθεσμη, αλλά και μακροπρόθεσμη διάσταση. Δεν αντιμετωπίζουμε μόνο τα προβλήματα που έχουν δημιουργηθεί από τις επιπτώσεις της πανδημίας στην πραγματική οικονομία. Προχωράμε και σε μέτρα που περιορίζουν τη φορολογική επιβάρυνση των πολιτών, απελευθερώνουν τις δημιουργικές δυνάμεις της οικονομίας και απλοποιούν τις διαδικασίες στις σχέσεις και στις συναλλαγές του πολίτη με τη φορολογική διοίκηση.

Από την έναρξη της πανδημίας και μέχρι σήμερα, η κυβέρνηση ενεργοποίησε 59 στοχευμένα μέτρα στήριξης της πραγματικής οικονομίας, των επιχειρήσεων, των επαγγελματιών και των εργαζομένων, συνολικού ύψους είκοσι τεσσάρων δισεκατομμυρίων ευρώ. Σήμερα, εντάσσονται στο νέο φορολογικό νομοσχέδιο κάποιες από αυτές τις παρεμβάσεις, αλλά και νέες ρυθμίσεις. Παράλληλα, θεσμοθετείται το «πρόγραμμα -γέφυρα». Ένα πρόγραμμα, με το οποίο, για πρώτη φορά η πολιτεία επιδοτεί για εννέα μήνες επιχειρηματικά και στεγαστικά δάνεια με υποθήκη στην πρώτη κατοικία. Στο πρόγραμμα αυτό μπορούν να ενταχθούν εργαζόμενοι και ελεύθεροι επαγγελματίες σε κλάδους που έχουν πληγεί από την πανδημία, αλλά και άνεργοι που λαμβάνουν έκτακτο επίδομα.

Φυσικά πρόσωπα, μισθωτοί με σημαντική μείωση του μισθού τους, αλλά και όσοι έχουν ενταχθεί στο Πρόγραμμα «Συνεργασία». Ιδιοκτήτες ακινήτων που εισπράττουν μειωμένο ενοίκιο, όσοι έλαβαν ενίσχυση μέσω της επιστρεπτέας προκαταβολής, αλλά και επαγγελματίες με μείωση του τζίρου τους. Όλοι αυτοί θα λάβουν επιδότηση τόσο για τα εξυπηρετούμενα όσο και για τα μη εξυπηρετούμενα δάνεια με ορθολογικά κριτήρια επιλεξιμότητας.

Υπενθυμίζω ότι η προηγούμενη κυβέρνηση επιδοτούσε μόνο τα δάνεια που ήταν μη εξυπηρετούμενα μέχρι τις 31 Δεκεμβρίου του 2018.

Ουσιαστικά με αυτόν τον τρόπο επιβραβεύονται για πρώτη φορά οι συνεπείς δανειολήπτες που έχουν πληγεί από την πανδημία. Στηρίζουμε το σύνολο σχεδόν των δανειοληπτών και κυρίως αυτούς που η προηγούμενη κυβέρνηση είχε αφήσει χωρίς προστασία, ενώ παράλληλα θέτουμε ασφαλιστικές δικλείδες που αποτρέπουν την εκμετάλλευση του Προγράμματος «Γέφυρα» από τους στρατηγικούς κακοπληρωτές. Αναφέρθηκε χθες αναλυτικά στο σύνολο αυτών των ρυθμίσεων ο Υπουργός Οικονομικών ο κ. Σταϊκούρας.

 Θα μου επιτρέψετε να αναφερθώ στο κύριο μέρος της ομιλίας μου στις διατάξεις του νομοσχεδίου που άπτονται της φορολογικής πολιτικής.

Όπως είπα στην αρχή της ομιλίας μου στο φορολογικό νομοσχέδιο έχουν ενταχθεί στοχευμένες παρεμβάσεις που αφορούν στη μείωση φορολογικών βαρών, διευκολύνουν τους πολίτες, ενώ περιέχονται και ρυθμίσεις με αναπτυξιακή διάσταση.

Μία από αυτές είναι το άρθρο 1 του νομοσχεδίου με το οποίο δίνονται κίνητρα στους συνταξιούχους με φορολογική κατοικία στην αλλοδαπή να μεταφέρουν τη φορολογική τους κατοικία στην Ελλάδα και να υπαχθούν σε εναλλακτική φορολόγηση του εισοδήματός τους αλλοδαπής προέλευσης με φορολογικό συντελεστή 7% για χρονικό διάστημα 15 ετών και με την απαλλαγή τους από την ειδική εισφορά αλληλεγγύης.

 Είναι ένα μέτρο που, ήδη, έχει εφαρμογή και σε άλλες χώρες της Ευρωπαϊκής Ένωσης και θα συμβάλλει στην ενίσχυση των δημοσίων εσόδων, αλλά και του τουρισμού μας.

Αναπτυξιακή διάσταση έχει η ρύθμιση σύμφωνα με την οποία οι μετοχές οι οποίες χορηγούνται δωρεάν από τις επιχειρήσεις στους εργαζομένους τους ως κίνητρο για την επιβράβευσή τους δεν θα φορολογούνται πλέον ως εισόδημα με υψηλό συντελεστή για τον εργαζόμενο κατά τη λήψη τους, αλλά αντίθετα θα φορολογείται με συντελεστή 15% η υπεραξία από την πώλησή τους, όταν αυτή γίνει από τον εργαζόμενο.

Ταυτόχρονα, και κάτω από το πρίσμα των νέων εξελίξεων που επιβάλλουν την ενίσχυση του εσωτερικού τουρισμού θεσπίζεται η απαλλαγή από τη φορολογία εισοδήματος των εργαζομένων των διατακτικών εσωτερικού τουρισμού συνολικής αξίας έως 300 ευρώ που παρέχονται από τους εργοδότες τους.

 Όπως ανέφερα πριν, η συγκεκριμένη ρύθμιση δεν διευρύνει απλά τις απαλλαγές για τους εργαζόμενους από τον υπολογισμό του εισοδήματος από μισθωτή εργασία, αλλά στοχεύει και στην ενίσχυση του εσωτερικού τουρισμού.

Ο τομέας του αθλητισμού έχει πληγεί καίρια από την πανδημία γεγονός που γίνεται ευρέως αποδεκτό. Όπως όλοι γνωρίζουν η κυβέρνησή μας ήταν αυτή που μείωσε τη φορολογία στα συμβόλαια των αμειβομένων αθλητών.

 Για λόγους ισονομίας με το άρθρο 4 του νομοσχεδίου η φορολόγηση των εισοδημάτων των προπονητών εξομοιώνεται με αυτή των αμειβομένων αθλητών όσον αφορά τη μεταγραφή, την ανανέωση ή τη λύση συμβολαίου συνεργασίας τους με Αθλητικές Ανώνυμες Εταιρείες, τμήματα αμειβομένων αθλητών ή αναγνωρισμένα αθλητικά σωματεία.

Στο πλαίσιο αυτό στήριξης του αθλητισμού θεσπίζουμε και διάταξη σύμφωνα με την οποία τα εισιτήρια αθλητικών αγώνων θα υπάγονται στο μειωμένο συντελεστή Φ.Π.Α. 13% για τη χρονική περίοδο από 1η Σεπτεμβρίου 2020 ως 30 Ιουνίου του 2021.

Μέτρο με αναπτυξιακό χαρακτήρα αποτελεί η απαλλαγή από το φόρο δωρεάς των δωρεών κινητών περιουσιακών στοιχείων που αποκτήθηκαν στο εξωτερικό για Έλληνες υπηκόους που κατοικούν εκεί για δέκα τουλάχιστον χρόνια. Ουσιαστικά αυτή η ρύθμιση αποτελεί ένα κίνητρο για Έλληνες υπηκόους που κατοικούν και δραστηριοποιούνται στο εξωτερικό να δωρίσουν κινητά περιουσιακά στοιχεία σε συγγενικά τους πρόσωπα που κατοικούν στην Ελλάδα.

Οδεύουμε σε μια εξομοίωση φορολογικής αντιμετώπισης σε ό,τι αφορά στις κληρονομιές και στις δωρεές της κινητής περιουσίας Ελλήνων που ζουν και δραστηριοποιούνται στο εξωτερικό.

 Μέτρα φορολογικής ελάφρυνσης αλλά και κίνητρο για τους γονείς προκειμένου να ενισχύσουν οικονομικά τα παιδιά τους αποτελούν οι διατάξεις του άρθρου 7 με τις οποίες καταργείται η αυτοτελής φορολόγηση με συντελεστή 10% των χρηματικών γονικών παροχών και δωρεών από τους γονείς προς τα παιδιά τους, προκειμένου να τα χρησιμοποιήσουν για την αγορά πρώτης κατοικίας. Αλλάζει ριζικά ο τρόπος φορολόγησης, ο οποίος θα γίνεται πλέον σύμφωνα με τις κλίμακες, που προβλέπονται στο άρθρο 29 του ν. 2961/2001, το οποίο προβλέπει αφορολόγητο 150.000 ευρώ.

Επιτυγχάνονται δύο στόχοι. Πρώτον, μειώνεται η φορολογική επιβάρυνση για τη μεγάλη πλειοψηφία των γονιών που πραγματοποιούν χρηματικές γονικές παροχές προς τα παιδιά τους και δεύτερον, ενισχύεται η αγορά πρώτης κατοικίας.

Κυρίες και κύριοι συνάδελφοι, το νομοσχέδιο περιέχει και μέτρα φορολογικής ελάφρυνσης, αλλά και κατάργησης φορολογικών βαρών.

 Ένα από τα μέτρα αυτά είναι η υλοποίηση της δέσμευσης της Κυβέρνησης για την αναστολή της καταβολής του τέλους επιτηδεύματος για τους κατά κύριο επάγγελμα αγρότες του κανονικού καθεστώτος για το φορολογικό έτος 2019.

Πρόκειται για ένα μέτρο ουσιαστικής φορολογικής ελάφρυνσης για χιλιάδες αγρότες, οι οποίοι εντάχθηκαν από την 1η Ιανουαρίου του 2014 στο κανονικό καθεστώς Φ.Π.Α. και συμπλήρωσαν την πενταετή απαλλαγή από το τέλος επιτηδεύματος την 31η Δεκεμβρίου 2018. Αν δεν είχαμε προχωρήσει σε αυτό το μέτρο, αυτοί οι αγρότες με την εκκαθάριση της δήλωσης φορολογίας εισοδήματος του φορολογικού έτους 2019, θα είχαν υποχρέωση καταβολής τέλους επιτηδεύματος εντός του 2020, ενώ τώρα απαλλάσσονται.

Επιπλέον αναστέλλεται, ειδικά για το φορολογικό έτος 2019, η καταβολή του τέλους επιτηδεύματος και για τους αλιείς παράκτιας αλιείας που εκμεταλλεύονται είτε ατομικά, είτε με τη μορφή συμπλοιοκτησίας ή κοινωνίας αστικού δικαίου, αλιευτικά σκάφη μέχρι 12 μέτρων μεταξύ καθέτων.

Ένα μέτρο με αναπτυξιακή διάσταση, αλλά και ισχυρό περιβαλλοντικό πρόσημο, που περιλαμβάνεται στο νομοσχέδιο που συζητάμε σήμερα, είναι η μείωση στο τέλος ταξινόμησης των επιβατικών αυτοκινήτων. Ο στόχος μας είναι να ανανεωθεί ο στόλος των αυτοκινήτων που κυκλοφορούν, με νεότερα οχήματα φιλικά προς το περιβάλλον.

Με τις ρυθμίσεις που έχουν συμπεριληφθεί στο άρθρο 9 του νομοσχεδίου, πρώτον ενεργοποιείται ένα νέο σύστημα προοδευτικής φορολόγησης επιβατικών αυτοκινήτων και ορίζονται νέοι συντελεστές τέλους ταξινόμησης για κάθε κλιμάκιο της φορολογητέας αξίας. Επίσης οι προσαυξήσεις που επιβάλλονται, με βάση την αντιρρυπαντική τεχνολογία EURO, θα εξαρτώνται πλέον και από την παλαιότητα του οχήματος.

Δεύτερον, μειώνεται το τέλος ταξινόμησης υβριδικών αυτοκινήτων χαμηλών ρύπων, δηλαδή με εκπομπές ρύπων διοξειδίου του άνθρακα έως 50 γραμμάρια ανά χιλιόμετρο, ενώ διατηρείται η απαλλαγή του 50% του αναλογούντος τέλους ταξινόμησης για υβριδικά αυτοκίνητα με περισσότερους ρύπους, καθώς και η πλήρης απαλλαγή για τα ηλεκτροκίνητα οχήματα.

Τρίτον, καταργείται το λεγόμενο ιστορικό τέλος, η δυνατότητα δηλαδή φορολόγησης μεταχειρισμένων οχημάτων με πρώτη κυκλοφορία στην Ευρωπαϊκή Ένωση πριν από τη 1/6/2016, με βάση το προηγούμενο καθεστώς φορολόγησης, μια διάταξη που προκαλούσε μεγάλα προβλήματα και πολύμηνες καθυστερήσεις στη διαδικασία εκτελωνισμού οχημάτων.

Όλες αυτές οι διατάξεις είναι δεδομένο ότι θα ενισχύσουν την αγορά αυτοκινήτου, αλλά και θα συνδέσουν τη φορολογική αντιμετώπιση των οχημάτων με τους περιβαλλοντικούς δείκτες.

Μέτρο στήριξης του κλάδου της ναυτιλίας συνιστούν και οι διατάξεις, σύμφωνα με τις οποίες θεσπίζεται απευθείας απαλλαγή από δασμούς και φόρους σε όλα τα εφόδια πλοίων που εκτελούν πλόες εξωτερικού. Η ίδια απαλλαγή θα ισχύσει και για τα πλοία που εκτελούν πλόες εσωτερικού, διατηρώντας όμως την υφιστάμενη εξαίρεση από την απαλλαγή για αλκοολούχα, καπνικά, καφέ, ηλεκτρονικά τσιγάρα, θερμαινόμενα τσιγάρα, και λοιπά αναλώσιμα είδη.

Επίσης, θα ήθελα να αναφερθώ σε μια σημαντική καινοτομία, στη θέσπιση της Επιτροπής Εξώδικης Επίλυσης Φορολογικών Διαφορών. Μέσα από τη λειτουργία της συγκεκριμένης Επιτροπής θα επιλυθούν εξωδικαστικά χιλιάδες υποθέσεις, οι οποίες αυτή τη στιγμή εκκρεμούν στο Συμβούλιο της Επικρατείας και στα τακτικά διοικητικά δικαστήρια. Ο στόχος είναι η αποσυμφόρηση της διοικητικής δικαιοσύνης, η ταχεία επίλυση των εκκρεμών φορολογικών διαφορών και η τόνωση των φορολογικών εσόδων. Η Επιτροπή αυτή είναι ένας αποτελεσματικός και γρήγορος εξωδικαστικός μηχανισμός επίλυσης των φορολογικών διαφορών, που εκκρεμούν ενώπιον του Συμβουλίου της Επικρατείας και των διοικητικών δικαστηρίων.

Η Επιτροπή θα έχει έδρα την Αθήνα, ενώ παράρτημα της Επιτροπής θα λειτουργεί στη Θεσσαλονίκη. Η Επιτροπή θα λειτουργεί σε τριμελή τμήματα, τα οποία θα αποτελούνται από δύο πρώην δικαστικούς λειτουργούς των διοικητικών δικαστηρίων, με βαθμό τουλάχιστον εφέτη και ένα μέλος του Νομικού Συμβουλίου του Κράτους. Με τη σύνθεση αυτή διασφαλίζεται πλήρως η αμεροληψία και η υψηλή ποιότητα του έργου της Επιτροπής.

Στο πλαίσιο των μέτρων φορολογικής ελάφρυνσης, το άρθρο 18, του νομοσχεδίου προβλέπει ειδικά για το φορολογικό έτος 2019 τη μείωση της προκαταβολής φόρου και για ορισμένες περιπτώσεις την απαλλαγή από αυτήν. Η κυβέρνηση έχοντας πλήρη αντίληψη των προβλημάτων που αντιμετωπίζουν οι εποχικές επιχειρήσεις, προχωρά στο μηδενισμό της προκαταβολής φόρου για τις εποχικές επιχειρήσεις που πραγματοποίησαν πάνω από το 50% του ετήσιου τζίρου τους στο τρίμηνο Ιουλίου- Αυγούστου-Σεπτεμβρίου του 2019.

 Παράλληλα, θεσπίζονται κλιμακωτές μειώσεις της προκαταβολής φόρου για τις επιχειρήσεις ανάλογα με το ποσοστό μείωσης του τζίρου τους. Συγκεκριμένα: για μείωση τζίρου 5% έως 15%, η μείωση του φόρου θα είναι 30%. Για μείωση τζίρου 15% έως 25% η μείωση του φόρου θα είναι 50%. Για μείωση τζίρου 25% έως 35% η μείωση του φόρου θα είναι 70%. Για μείωση τζίρου μεγαλύτερη από 35% δεν θα υπάρχει υποχρέωση προκαταβολής φόρου.

Τέλος, αξίζει να σημειωθεί, ότι με το προτεινόμενο νομοσχέδιο ενσωματώνονται στο εθνικό μας Δίκαιο 6 Οδηγίες της Ε.Ε.. Από αυτές, ιδιαίτερης σημασίας είναι η ενσωμάτωση της Οδηγίας για το μηχανισμό επίλυσης φορολογικών διαφορών, που θεσπίζει μια ειδική διοικητική διαδικασία για την επίλυση διαφορών μεταξύ της Ελλάδας και ενός ή περισσοτέρων από τα άλλα κράτη-μέλη, οι οποίες προκύπτουν από την ερμηνεία και την εφαρμογή των συμφωνιών και συμβάσεων για την εξάλειψη της διπλής φορολογίας εισοδήματος και κατά περίπτωση κεφαλαίου.

Επίσης, υιοθετείται ένα χρήσιμο εργαλείο για την καταπολέμηση του επιθετικού φορολογικού σχεδιασμού με την τροποποίηση της Οδηγίας για τη διοικητική συνεργασία με την οποία επεκτείνεται η αυτόματη ανταλλαγή πληροφοριών σχετικά και με δηλωτέες διασυνοριακές ρυθμίσεις, υποχρεώνοντας τους ενδιάμεσους να δηλώνουν στις φορολογικές αρχές τα σχήματα επιθετικού φορολογικού σχεδιασμού που χρησιμοποιούν με σκοπό τη φοροδιαφυγή ή φοροαποφυγή.

Τέλος, ενσωματώνεται και η Οδηγία για την απλοποίηση της Οδηγίας Φ.Π.Α, για την καταπολέμηση φοροδιαφυγής στη φορολογία του εμπορίου μεταξύ κρατών-μελών της Ε.Ε. με τη λήψη εφαρμοστικών μέτρων.

Κυρίες και κύριοι συνάδελφοι, θα ήθελα να αναφερθώ και στο άρθρο 90, για το οποίο διατυπώθηκαν ορισμένες ενστάσεις από κάποιους συναδέλφους.

Το συγκεκριμένο άρθρο έρχεται να δώσει λύση σε χρόνια προβλήματα που σχετίζονται με το κανονιστικό πλαίσιο διαχείρισης των Εκκλησιαστικών Νομικών Προσώπων και διαμορφώθηκε σε συνεργασία με την Εκκλησία. Δεν υπήρξε μόνο μια απλή δήλωση του Αρχιεπισκόπου για το συγκεκριμένο ζήτημα, όπως ειπώθηκε, αλλά Απόφαση της Ιεράς Συνόδου, στις 11 Δεκεμβρίου του 2019- και καταθέτω στα πρακτικά τη σχετική τεκμηρίωση.

*(Στο σημείο αυτό γίνεται κατάθεση του εγγράφου στα Πρακτικά)*

 Ιδεοληψίες και συμπλέγματα δεν πρέπει να μας οδηγούν σε υψηλούς τόνους και να αναζητούμε σκοπιμότητες εκεί που δεν υπάρχουν.

 Με τις διατάξεις του συγκεκριμένου άρθρου, δίνεται η δυνατότητα στα Εκκλησιαστικά Ιδρύματα που αποτελούν Νομικά Πρόσωπα Δημοσίου Δικαίου να μπορούν να προβούν σε διακανονισμό των απαιτήσεών τους με τους πάσης φύσεως οφειλέτες τους.

 Καθορίζεται, επίσης, σαφώς, ότι το καθεστώς παραγραφής των χρηματικών απαιτήσεων και των οφειλών των Εκκλησιαστικών Νομικών Προσώπων τόσο μεταξύ τους όσο και έναντι τρίτων, συμπεριλαμβανομένου του Δημοσίου, θα διέπεται από το Λογιστικό Δίκαιο των κρατικών Νομικών Προσώπων Δημοσίου Δικαίου. Ήταν επιβεβλημένο να γίνει, γιατί στο συγκεκριμένο ζήτημα υπήρχε ασάφεια και κενό.

 Τα Εκκλησιαστικά Ιδρύματα μπορούν να έρχονται σε συμφωνία με τους οφειλέτες τους για το διακανονισμό των απαιτήσεων τους, και με διάταξη στην παράγραφο 3, του συγκεκριμένου άρθρου, καθορίζεται ότι «όσο διαρκούν οι συμφωνίες αυτές αναστέλλεται η παραγραφή των εξυπηρετούμενων οφειλών». Αντίστοιχες πάγιες ή μεταβατικές διατάξεις διακανονισμού οφειλών ισχύουν για τους οφειλέτες του Δημοσίου και των κρατικών Νομικών Προσώπων Δημοσίου Δικαίου. Θα ήθελα να ζητήσω από όλους να είναι ιδιαίτερα προσεκτικοί στους χαρακτηρισμούς τους, αλλά και στους τόνους που χρησιμοποιούν. Η εποχή των ιδεοληψιών τελείωσε, την τελείωσαν οι πολίτες. Αντιμετωπίζουμε μεγάλες προκλήσεις και απειλές με την απροκάλυπτη πλέον τουρκική επιθετικότητα και την αμφισβήτηση των κυριαρχικών μας δικαιωμάτων. Χρειάζεται σύνεση και εθνική ενότητα.

Κυρίες και κύριοι συνάδελφοι, το φορολογικό νομοσχέδιο, όπως είπα και στην αρχή της ομιλίας μου, περιέχει ρυθμίσεις με αναπτυξιακή διάσταση και αποτυπώνει τον πυρήνα της πολιτικής αυτής της Κυβέρνησης, που είναι η μείωση των φόρων. Η πανδημία ανέκοψε προσωρινά τους θετικούς ρυθμούς ανάπτυξης. Διαμορφώνουμε όμως τις προϋποθέσεις για να επανέλθουμε το 2021 σε δυναμικούς και βιώσιμους ρυθμούς ανάπτυξης. Η Αξιωματική Αντιπολίτευση ό, τι και αν λέει δεν μπορεί να προσπεράσει ένα ουσιαστικό γεγονός. Την εμπιστοσύνη με την οποία περιβάλλει τον Κυριάκο Μητσοτάκη, η πλειοψηφία των Ελλήνων πολιτών. Το κλίμα εμπιστοσύνης άλλωστε είναι η κύρια προϋπόθεση για να επιστρέψουμε πολύ γρήγορα σε θετικούς ρυθμούς ανάπτυξης.

Οι πολίτες, οι επαγγελματίες, οι άνθρωποι της εργασίας, οι δημιουργικοί άνθρωποι της επιχειρηματικότητας σε αυτή τη δύσκολη συγκυρία προσβλέπουν στον Κυριάκο Μητσοτάκη. Αποτιμούν θετικά τους χειρισμούς του Πρωθυπουργού, αντιλαμβάνονται όλοι τις δυσκολίες, συνειδητοποιούν ότι υπάρχει μια υπεύθυνη Κυβέρνηση που λειτουργεί αποτελεσματικά και αξιοποιεί όλες τις δυνατότητες που υπάρχουν. Αυτοί οι άνθρωποι είναι οι αποδέκτες των νομοθετικών πρωτοβουλιών μας, οι οποίες δεν τελειώνουν εδώ. Όπως έχω ξαναπεί, πήραμε και θα συνεχίσουμε να παίρνουμε μέτρα στήριξης της πραγματικής οικονομίας, αλλά και ενίσχυσης της προσπάθειας που έχει ξεκινήσει για να ξαναπιάσουμε στα χέρια μας το νήμα της ανάπτυξης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς τον κύριο Υπουργό για την τοποθέτησή του.

Κύριε Υπουργέ, κυρίες και κύριοι συνάδελφοι, πριν κλείσω, θα ήθελα κύριε Υπουργέ να θίξω ένα θέμα που το γνωρίζετε πολύ καλά, με αφορμή το νομοσχέδιο που συζητάμε και έχει να κάνει με ορισμένους οικισμούς σε ολόκληρη τη χώρα μεταξύ των οποίων υπάρχει ένας οικισμός στην περιφερειακή ενότητα Ιωαννίνων, αναφέρομαι στον οικισμό της Αμφιθέας, ο οποίος έχει χαρακτηρισθεί παραδοσιακός, όπως γνωρίζετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών):** Ομιλεί εκτός μικροφώνου.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστώ πολύ κύριε Υπουργέ. Το γνωρίζετε σε βάθος το θέμα, συνδέεται ο συντελεστής δόμησης της περιοχής με τον συντελεστή αξιοποίησης οικοπέδου, έχει δημιουργηθεί μείζον θέμα για τους κατοίκους της περιοχής εδώ και πολλά χρόνια. Νομίζω ότι έχει έρθει πλέον ο καιρός να δώσουμε λύση σε αυτό το πρόβλημα. Είστε βαθύς γνώστης και αυτού του προβλήματος και παρακαλώ πολύ για τη βούλησή σας, έτσι ώστε να προχωρήσει το θέμα.

Κυρίες και κύριοι συνάδελφοι σε αυτό το σημείο λύεται η συνεδρίαση για αύριο το πρωί στις 11:00 στην αίθουσα της Ολομέλειας.

Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Βολουδάκης Κωνσταντίνος - Μανούσος, Καλογιάννης Σταύρος, Φόρτωμας Φίλιππος, Κωνσταντινίδης Ευστάθιος, Σαλμάς Μάριος, Μωραΐτης Αθανάσιος (Θάνος), Σκανδαλίδης Κωνσταντίνος, Κομνηνάκα Μαρία και Βιλιάρδος Βασίλειος.

Τέλος και περί ώρα 15.25΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**